title: Eiropas Parlamenta Prezidija Lēmums (2019. gada 1. jūlijs), ar ko paredz īstenošanas kārtību Eiropas Parlamenta un Padomes Regulai (ES, Euratom) Nr. 1141/2014 par Eiropas politisko partiju un Eiropas politisko fondu statusu un finansēšanu

text:
                  25.7.2019

                  LV

                  Eiropas Savienības Oficiālais Vēstnesis

                  C 249/2

         EIROPAS PARLAMENTA PREZIDIJA LĒMUMS
         (2019. gada 1. jūlijs),
         ar ko paredz īstenošanas kārtību Eiropas Parlamenta un Padomes Regulai (ES, Euratom) Nr. 1141/2014 par Eiropas politisko partiju un Eiropas politisko fondu statusu un finansēšanu
         (2019/C 249/02)
         EIROPAS PARLAMENTA PREZIDIJS,
         ņemot vērā Līgumu par Eiropas Savienību un jo īpaši tā 10. panta 4. punktu,
         ņemot vērā Līgumu par Eiropas Savienības darbību un jo īpaši tā 224. pantu,
         ņemot vērā Eiropas Parlamenta un Padomes 2014. gada 22. oktobra Regulu (ES, Euratom) Nr. 1141/2014 par Eiropas politisko partiju un Eiropas politisko fondu statusu un finansēšanu (1) un jo īpaši tās 25. panta 1. punktu,
         ņemot vērā Eiropas Parlamenta un Padomes 2018. gada 18. jūlija Regulu (ES, Euratom) 2018/1046 par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (2) (“Finanšu regula”),
         ņemot vērā Komisijas 2015. gada 2. oktobra Deleģēto regulu (ES, Euratom) 2015/2401 par Eiropas politisko partiju un fondu reģistra saturu un darbību (3),
         ņemot vērā Eiropas Parlamenta Reglamentu (“Reglaments”) un jo īpaši tā 25. panta 11. punktu un 235. pantu,
         tā kā:

                     (1)

                     Ir jāparedz Regulas (ES, Euratom) Nr. 1141/2014 īstenošanas kārtība.

                     (2)

                     Lai nodrošinātu pareizu finanšu pārvaldību un pārredzamību, par katru finansējuma pieteikumu Prezidijs pieņem lēmumu, par kuru informē adresātu un kurā norāda pamatojumu, ja pasākums adresātu ietekmē nelabvēlīgi,

               IR PIEŅĒMIS ŠO LĒMUMU.

            1. pants
            Priekšmets
            Ar šo lēmumu paredz piemērojamo Regulas (ES, Euratom) Nr. 1141/2014 īstenošanas kārtību.
            Ja vien nav norādīts citādi, šo lēmumu piemēro gan Eiropas politiskajām partijām, gan Eiropas politiskajiem fondiem.
            Šī lēmuma pielikumi ir tā neatņemama daļa.

            2. pants
            Definīcijas
            Šajā lēmumā:

                        1)

                        “pretendents” ir partija vai fonds, kas iesniedz finansējuma pieteikumu saskaņā ar Regulas (ES, Euratom) Nr. 1141/2014 18. pantu pēc uzaicinājuma pieteikties iemaksām vai uzaicinājums iesniegt priekšlikumus;

                        2)

                        “deleģētais kredītrīkotājs” ir darbinieks, kuram ir deleģētas kredītrīkotāja pilnvaras saskaņā ar Prezidija 2018. gada 10. decembra lēmumu (4) un ģenerālsekretāra lēmumu par kredītrīkotāja pienākumu deleģēšanu;

                        3)

                        “Iestāde” ir Eiropas politisko partiju un Eiropas politisko fondu iestāde, kā noteikts Regulas (ES, Euratom) Nr. 1141/2014 6. pantā;

                        4)

                        “saņēmējs” ir partija, kam ir piešķirta iemaksa, vai fonds, kuram ir piešķirta dotācija, saskaņā ar Regulu (ES, Euratom) Nr. 1141/2014;

                        5)

                        “galīgā finansējuma summa” ir vai nu galīgā iemaksas summa (attiecībā uz partijām), vai arī galīgā dotācijas summa (attiecībā uz fondiem), ko Prezidijs noteicis pēc tam, kad ir pieņēmis lēmumu par gada ziņojumu;

                        6)

                        “fonds” ir Eiropas politiskais fonds, kā definēts Regulas (ES, Euratom) Nr. 1141/2014 2. panta 4. punktā;

                        7)

                        “finansējums” ir vai nu iemaksa Finanšu regulas XI sadaļas nozīmē (attiecībā uz partijām), vai arī darbības dotācija Finanšu regulas VIII sadaļas nozīmē (attiecībā uz fondiem);

                        8)

                        “finansēšanas lēmums” ir lēmums par vai nu iemaksas piešķiršanu (attiecībā uz partijām), vai arī dotācijas piešķiršanu (attiecībā uz fondiem) saskaņā ar uzaicinājumā izklāstītajiem noteikumiem;

                        9)

                        “finansēšanas nolīgums” ir Parlamenta un saņēmēja nolīgums par vai nu iemaksu (attiecībā uz partijām), vai arī dotāciju (attiecībā uz fondiem) saskaņā ar uzaicinājumā un finansēšanas lēmumā izklāstītajiem noteikumiem;

                        10)

                        “finansēšanas procedūra” ir procedūra no pieteikumu iesniegšanas līdz gada ziņojuma apstiprināšanai un lēmuma pieņemšanai par galīgo finansējuma summu;

                        11)

                        “partija” ir Eiropas politiskā partija, kā definēts Regulas (ES, Euratom) Nr. 1141/2014 2. panta 3. punktā.

            3. pants
            Uzaicinājumi

               1.   Pēc apstiprināšanas Prezidijā deleģētais kredītrīkotājs nodrošina, ka tiek publicēts uzaicinājums pieteikties iemaksām attiecībā uz partijām un uzaicinājums iesniegt priekšlikumus attiecībā uz fondiem (“uzaicinājumi”).

               2.   Uzaicinājumos norāda termiņu, līdz kuram partijām un fondiem ir jāiesniedz Eiropas Parlamentam rakstiski finansējuma pieteikumi.

               3.   Uzaicinājumos norāda šādu informāciju:

                           a)

                           sasniedzamie mērķi;

                           b)

                           tiesiskais regulējums;

                           c)

                           finansēšanas procedūras grafiks;

                           d)

                           Savienības finansējuma piešķiršanas kārtība;

                           e)

                           atbilstības un izslēgšanas kritēriji;

                           f)

                           (tikai fondu gadījumā) atlases kritēriji;

                           g)

                           piešķiršanas kritēriji, kā norādīts Regulas (ES, Euratom) Nr. 1141/2014 19. pantā;

                           h)

                           pieteikuma veidlapa un paredzamā budžeta struktūra, kas pretendentam ir jāiesniedz savā pieteikumā;

                           i)

                           attiecīgā gadījumā vajadzīgo apliecinošo dokumentu saraksts;

                           j)

                           Prezidija apstiprinātie īpašie un vispārīgie noteikumi par iemaksu un dotāciju piešķiršanu,

                           k)

                           attiecībā uz partijām, to izdevumu veids, ko var atlīdzināt no iemaksas, un attiecībā uz fondiem, to izmaksu kategorijas, par kurām fondiem ir tiesības saņemt dotācijas finansējumu.

               4.   Uzaicinājumā pieteikties iemaksām un uzaicinājumā iesniegt priekšlikumus norāda, ka katrs pretendents rakstiski skaidri apņemas ievērot attiecīgos noteikumus, kas ir nosacījums tam, lai tā pieteikums būtu pieņemams.

            4. pants
            Finansējuma pieteikums

               1.   Saskaņā ar Regulas (ES, Euratom) Nr. 1141/2014 18. panta 1. punktu pretendents, kas vēlas saņemt finansējumu no Savienības vispārējā budžeta, iesniedz rakstisku pieteikumu Eiropas Parlamenta priekšsēdētājam.

               2.   Deleģētais kredītrīkotājs var aicināt pretendentu saprātīgā termiņā iesniegt papildu apliecinošos dokumentus vai paskaidrojumus par pieteikumu.

            5. pants
            Lēmums par finansējuma pieteikumu

               1.   Pamatojoties uz ģenerālsekretāra priekšlikumu, Prezidijs trīs mēnešu laikā pēc attiecīgā uzaicinājuma termiņa beigām pieņem lēmumu par finansējuma pieteikumiem pēc tam, kad ir pārbaudīta atbilstība kritērijiem, kas noteikti Regulas (ES, Euratom) Nr. 1141/2014 17. un 18. pantā un norādīti šā lēmuma 3. panta 3. punktā, un nosaka pretendentam piešķirto summu. Prezidijs ņem vērā izmaiņas, kas var būt notikušas pretendenta situācijā pēc finansējuma pieteikuma iesniegšanas. Priekšsēdētājs rakstiski informē pretendentus par Prezidija lēmumu un pretendentam piešķirto summu.

               2.   Ja Prezidijs pieteikumu apstiprina, saņēmējs un Eiropas Parlaments, kuru pārstāv deleģētais kredītrīkotājs, saskaņā ar 1.a pielikumā (attiecībā uz partijām) vai 1.b pielikumā (attiecībā uz fondiem) doto paraugu paraksta finansēšanas nolīgumu.

               3.   Ja pieteikums tiek noraidīts vai pieprasītās summas tiek piešķirtas daļēji vai netiek piešķirtas vispār, saskaņā ar 1. punktu pieņemtajā Prezidija lēmumā norāda noraidīšanas iemeslus. Pretendentam sniegtajā informācijā par noraidījumu norāda, kā to var pārsūdzēt administratīvā kārtībā un/vai iesniedzot prasību tiesā.

               4.   Finansējuma summu nosaka saskaņā ar Regulas (ES, Euratom) Nr. 1141/2014 19. pantu, un tā šajā posmā ir tikai provizoriska. Galīgo finansējuma summu nosaka saskaņā ar šā lēmuma 8. pantā noteikto procedūru.

               5.   Ja pretendentiem piešķirtās summas būtiski atšķiras no summām, kādas tika sagaidītas laikā, kad tika publicēti šā lēmuma 3. pantā minētie uzaicinājumi, Prezidijs var aicināt Eiropas Parlamenta priekšsēdētāju iesniegt priekšlikumu atbildīgajai komitejai nolūkā pielāgot pieejamās apropriācijas.

            6. pants
            Maksājumi

               1.   Finansējumu saņēmējiem izmaksā kā priekšfinansējumu, kā sīkāk precizēts 1.a pielikumā (attiecībā uz partijām) un 1.b pielikumā (attiecībā uz fondiem) paredzētajos īpašajos noteikumos. Ja vien Prezidijs pienācīgi pamatotos gadījumos nenolemj citādi, priekšfinansējumu izmaksā, veicot vienu maksājumu 100 % apmērā no maksimālās finansējuma summas.

               2.   Prezidijs, katru gadījumu izvērtējot atsevišķi un veicot riska analīzi, var nolemt pieprasīt, lai saņēmējs iesniedz priekšfinansējuma garantiju saskaņā ar Finanšu regulu.

               3.   Noteikumus par maksājumiem un to termiņiem izklāsta finansēšanas nolīgumā. Finansējumu saņēmējiem izmaksā tikai pēc finansēšanas nolīguma parakstīšanas.

            7. pants
            Ārējā revīzija

               1.   Regulas (ES, Euratom) Nr. 1141/2014 23. panta 1. punkta b) apakšpunktā minēto ārējās revīzijas ziņojumu Eiropas Parlaments saņem tieši no neatkarīgas ārējas organizācijas vai ekspertiem, kas ir pilnvaroti saskaņā ar Regulas (ES, Euratom) Nr. 1141/2014 23. panta 3. punktu.

               2.   Ārējās revīzijas tvērums ir noteikts Regulas (ES, Euratom) Nr. 1141/2014 23. panta 1. punkta b) apakšpunktā. Ārējās revīzijas mērķis ir sīkāk precizēts 1.a pielikumā (attiecībā uz partijām) un 1.b pielikumā (attiecībā uz fondiem) paredzēto vispārīgo noteikumu B daļas piemērojamos noteikumos.

            8. pants
            Lēmums par gada ziņojumu un galīgo finansējuma summu

               1.   Pamatojoties uz ģenerālsekretāra priekšlikumu, Prezidijs apstiprina vai noraida gada ziņojumu līdz tā gada 30. septembrim, kas seko attiecīgajam finanšu gadam, par kuru sagatavots ziņojums.

               2.   Prezidijs vai deleģētais kredītrīkotājs var prasīt saņēmējam iesniegt papildu informāciju nolūkā pārbaudīt atbilstību attiecīgajiem noteikumiem. Atbilstības pārbaudi veic saskaņā ar Regulas (ES, Euratom) Nr. 1141/2014 23. un 24. pantu.

               3.   Ja Prezidijs vai deleģētais kredītrīkotājs pieprasa šādu papildu informāciju, termiņu lēmuma pieņemšanai par gada ziņojumu pagarina līdz brīdim, kad minētā papildu informācija ir saņemta un novērtēta. Termiņu var pagarināt arī tad, ja Iestāde saskaņā ar Regulas (ES, Euratom) Nr. 1141/2014 24. panta 4. punktu ir pieprasījusi papildu informāciju.

               4.   Partijām Prezidijs katru gadu, pamatoties uz minēto gada ziņojumu, nosaka atmaksājamo izdevumu summu. Ja neizlietoto finansējumu pārnes uz nākamo finanšu gadu, galīgo finansējuma summu nosaka saskaņā ar 1.a pielikumā paredzēto vispārīgo noteikumu B daļu.

               5.   Fondiem galīgo dotācijas summu nosaka, pamatojoties uz gada ziņojumu.

               6.   Galīgā finansējuma summa nepārsniedz:

                           a)

                           finansēšanas lēmumā un finansēšanas nolīgumā noteikto maksimālo finansējuma summu;

                           b)

                           90 % no gada atmaksājamiem izdevumiem, kas norādīti Eiropas politiskās partijas budžetā, un 95 % no attiecināmajām izmaksām, kuras Eiropas politiskajam fondam ir radušās.

               7.   Pamatojoties uz galīgo finansējuma summu, kas noteikta saskaņā ar 4. līdz 6. punktu, un iepriekš veiktajiem priekšfinansējuma maksājumiem saskaņā ar finansēšanas lēmumu un finansēšanas nolīgumu, deleģētais kredītrīkotājs nosaka summas, kuras ir jāizmaksā saņēmējam vai jāatmaksā Eiropas Parlamentam.

               8.   Galīgo finansējuma summu nosaka, neskarot Eiropas Parlamenta tiesības veikt ex post pārbaudes saskaņā ar 1.a pielikumā (attiecībā uz partijām) un 1.b pielikumā (attiecībā uz fondiem) paredzēto vispārīgo noteikumu B daļu un iespēju ar atpakaļejošu datumu koriģēt galīgo finansējuma summu.

               9.   Lēmumus, kas pieņemti saskaņā ar šo pantu, paziņo saņēmējam kā vienotu lēmumu saskaņā ar Reglamenta 235. panta 1. punktu.

               10.   Gada ziņojuma apstiprināšanai un lēmuma pieņemšanai par galīgo finansējuma summu piemērojamā procedūra ir sīkāk precizēta 1.a pielikumā (attiecībā uz partijām) un 1.b pielikumā (attiecībā uz fondiem) paredzēto vispārīgo noteikumu B daļā.

            9. pants
            Apturēšanas procedūra

               1.   Saskaņā ar Finanšu regulas piemērojamiem noteikumiem un 1.a pielikumā (attiecībā uz partijām) un 1.b pielikumā (attiecībā uz fondiem) paredzēto vispārīgo noteikumu A daļas piemērojamiem noteikumiem Prezidijs pēc ģenerālsekretāra priekšlikuma var pieņemt lēmumu apturēt politiskajai partijai vai fondam piešķirtā finansējuma maksāšanu un pieņemt lēmumu par maksājumu atsākšanu, ja šādas apturēšanas pamatā esošie iemesli vairs nepastāv. Deleģētais kredītrīkotājs ir pilnvarots uzsākt šādu procedūru un veikt visus vajadzīgos pasākumus saskaņā ar 1.a pielikumā (attiecībā uz partijām) un 1.b pielikumā (attiecībā uz fondiem) paredzēto vispārīgo noteikumu A daļu.

               2.   Lēmumiem, ko Prezidijs pieņēmis saskaņā ar šo pantu, piemēro Reglamenta 235. panta 1. punkta trešo daļu.

            10. pants
            Finansēšanas lēmuma atsaukšana

               1.   Saskaņā ar Regulu (ES, Euratom) Nr. 1141/2014 un jo īpaši tās 30. pantu, Finanšu regulas piemērojamiem noteikumiem un 1.a pielikumā (attiecībā uz partijām) un 1.b pielikumā (attiecībā uz fondiem) paredzēto vispārīgo noteikumu A daļu Prezidijs pēc ģenerālsekretāra priekšlikuma var nolemt atsaukt finansēšanas lēmumu. Deleģētais kredītrīkotājs ir pilnvarots uzsākt šādu procedūru un veikt visus vajadzīgos pasākumus saskaņā ar 1.a pielikumā (attiecībā uz partijām) un 1.b pielikumā (attiecībā uz fondiem) paredzēto vispārīgo noteikumu A daļu.

               2.   Lēmumiem, ko Prezidijs pieņēmis saskaņā ar šo pantu, piemēro Reglamenta 235. panta 1. punkta trešo daļu.

               3.   Lēmumam par finansēšanas lēmuma atsaukšanu ir atpakaļejošs spēks (ex tunc) no šī finansēšanas lēmuma pieņemšanas dienas. Visas saņēmējam nepamatoti izmaksātās summas tiek atgūtas.

               4.   Pēc tam, kad Prezidijs ir pieņēmis lēmumu atsaukt finansēšanas lēmumu, deleģētais kredītrīkotājs nekavējoties paziņo saņēmējam, ka finansēšanas nolīgums tiek nekavējoties izbeigts. Visas summas, kas samaksātas saskaņā ar finansēšanas nolīgumu, uzskata par nepamatotiem maksājumiem un atgūst.

               5.   Deleģētais kredītrīkotājs ir pilnvarots izdot nepieciešamos iekasēšanas rīkojumus.

            11. pants
            Finansēšanas lēmuma darbības izbeigšana

               1.   Saskaņā ar Regulu (ES, Euratom) Nr. 1141/2014 un jo īpaši tās 27. un 30. pantu, Finanšu regulas piemērojamiem noteikumiem un 1.a pielikumā (attiecībā uz partijām) un 1.b pielikumā (attiecībā uz fondiem) paredzēto vispārīgo noteikumu A daļu Prezidijs pēc ģenerālsekretāra priekšlikuma var nolemt izbeigt finansēšanas lēmuma darbību. Deleģētais kredītrīkotājs ir pilnvarots uzsākt šādu procedūru un veikt visus vajadzīgos pasākumus saskaņā ar 1.a pielikumā (attiecībā uz partijām) un 1.b pielikumā (attiecībā uz fondiem) paredzēto vispārīgo noteikumu A daļu.

               2.   Lēmumiem, ko Prezidijs pieņēmis saskaņā ar šo pantu, piemēro Reglamenta 235. panta 1. punkta trešo daļu.

               3.   Lēmums izbeigt finansēšanas lēmuma darbību stājas spēkā ex nunc dienā, kas noteikta lēmumā, vai, ja šāda datuma nav, dienā, kad par to paziņo saņēmējam.

               4.   Pēc tam, kad Prezidijs ir pieņēmis lēmumu izbeigt finansēšanas lēmuma darbību, deleģētais kredītrīkotājs nekavējoties paziņo saņēmējam, ka finansēšanas nolīgums tiek izbeigts, sākot ar 3. punktā minēto dienu. Izmaksas, kas saņēmējam faktiski radušās no dienas, kad finansēšanas lēmuma darbība ir izbeigta, uzskata par neatmaksājamiem izdevumiem vai neattiecināmām izmaksām, un attiecīgo priekšfinansējumu atgūst.

               5.   Deleģētais kredītrīkotājs ir pilnvarots izdot nepieciešamos iekasēšanas rīkojumus.

            12. pants
            Kontrole
            Finansēšanas nolīgumā skaidri paredz Eiropas Parlamenta un citu kompetentu iestāžu tiesības īstenot savas kontroles pilnvaras attiecībā pret saņēmējiem, kā minēts Regulas (ES, Euratom) Nr. 1141/2014 24. un 25. pantā.

            13. pants
            Tehniskā palīdzība
            Saskaņā ar Regulas (ES, Euratom) Nr. 1141/2014 26. pantu saņēmēji var pieteikties uz tehnisko palīdzību no Eiropas Parlamenta. Procedūra, noteikumi un izmaksas ir noteiktas Prezidija 2000. gada 14. marta lēmumā, ar kuru paredzēti noteikumi par Parlamenta telpu izmantošanu ārēju lietotāju vajadzībām.

            14. pants
            Tiesības tikt uzklausītam
            Gadījumos, kad saskaņā ar piemērojamo finansēšanas nolīgumu, tostarp tā īpašajiem un vispārīgajiem noteikumiem, saņēmējs vai Regulas (ES, Euratom) Nr. 1141/2014 27.a pantā minētā fiziskā persona ir tiesīga, pirms Parlaments pieņem lēmumu, iesniegt apsvērumus, saņēmējam vai attiecīgajai fiziskajai personai ir 10 darba dienas laika iesniegt rakstiskus apsvērumus, ja vien saskaņā ar piemērojamajiem noteikumiem nav paredzēts citādi. Šo laikposmu pēc saņēmēja vai attiecīgās fiziskās personas argumentēta pieprasījuma var vienu reizi pagarināt par vēl 10 darba dienām.

            15. pants
            Atcelšana un stāšanās spēkā

               1.   Eiropas Parlamenta Prezidija 2018. gada 28. maija lēmums (5) ir atcelts no šā lēmuma spēkā stāšanās dienas. Tomēr to turpina piemērot darbībām un saistībām, kas attiecas uz Eiropas politisko partiju un Eiropas politisko fondu finansēšanu 2019. finanšu gadā.

               2.   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

            16. pants
            Publicēšana
            Šo lēmumu publicē Eiropas Savienības Oficiālajā Vēstnesī un Eiropas Parlamenta tīmekļa vietnē.

                  Pielikumi – finansēšanas nolīgumu paraugi

                        1.a pielikums – iemaksas nolīguma paraugs – partija

                        1.b pielikums – dotācijas nolīguma paraugs – fonds

            (1)  OV L 317, 4.11.2014., 1. lpp.

            (2)  OV L 193, 30.7.2018., 1. lpp.

            (3)  OV L 333, 19.12.2015., 50. lpp.

            (4)  Prezidija 2018. gada 10. decembra lēmums par iekšējiem noteikumiem par Eiropas Parlamenta budžeta izpildi.

            (5)  OV C 225, 28.6.2018., 4. lpp.

            1.a PIELIKUMS

                  IEMAKSAS NOLĪGUMS [PARAUGS] – PARTIJA
                  Nr. … [IEVIETOT] …
                  Eiropas Parlaments, kura Ģenerālsekretariāta adrese ir:

                     Plateau du Kirchberg, L-2929 Luxembourg

                  turpmāk “Eiropas Parlaments”,
                  kura vārdā šo nolīgumu paraksta

                     [vārds/uzvārds/amats],
                  no vienas puses,
                  un

                              [saņēmēja pilns oficiālais nosaukums]

                              [oficiālais juridiskais statuss]

                              [juridiskās reģistrācijas Nr.]

                              [pilna juridiskā adrese]

                              [PVN maksātāja numurs],

                        turpmāk “Saņēmējs”,
                  kura vārdā šo nolīgumu paraksta:
                  … [pārstāvis, kurš ir pilnvarots uzņemties juridiskas saistības]…,
                  no otras puses,
                  IR VIENOJUŠIES
                  par šādiem īpašajiem noteikumiem, vispārīgajiem noteikumiem un pielikumā paredzēto budžetu, kas ir šā nolīguma neatņemama daļa.
                  Īpašajiem noteikumiem ir lielāks spēks nekā citu šā nolīguma daļu noteikumiem. Vispārīgajiem noteikumiem ir lielāks spēks nekā pielikuma noteikumiem.

                        Satura rādītājs

                              I.

                           ĪPAŠIE NOTEIKUMI
                           10

                              I.1. PANTS.

                           NOLĪGUMA PRIEKŠMETS
                           10

                              I.2. PANTS.

                           ATTIECINĀMĪBAS PERIODS
                           10

                              I.3. PANTS.

                           FINANSĒJUMA VEIDS
                           10

                              I.4. PANTS.

                           PROVIZORISKĀ (MAKSIMĀLĀ) FINANSĒJUMA SUMMA
                           10

                              I.5. PANTS.

                           MAKSĀJUMI UN MAKSĀŠANAS KĀRTĪBA
                           11

                              I.5.1.

                           Priekšfinansējums
                           11

                              I.5.2.

                           Atlikuma maksājums vai nepamatoti izmaksāta priekšfinansējuma atgūšana
                           11

                              I.5.3.

                           Valūta
                           11

                              I.6. PANTS.

                           BANKAS KONTS
                           11

                              I.7. PANTS.

                           VISPĀRĪGI ADMINISTRATĪVI NOTEIKUMI
                           11

                              I.8. PANTS.

                           NOLĪGUMA STĀŠANĀS SPĒKĀ
                           11

                              II.

                           VISPĀRĪGI NOTEIKUMI
                           12

                              A DAĻA.

                           JURIDISKIE UN ADMINISTRATĪVIE NOTEIKUMI
                           12

                              II.1. PANTS.

                           DEFINĪCIJAS
                           12

                              II.2. PANTS.

                           SAŅĒMĒJA VISPĀRĒJIE PIENĀKUMI
                           13

                              II.3. PANTS.

                           AR BANKAS KONTU SAISTĪTI PIENĀKUMI
                           13

                              II.4. PANTS.

                           ATBILDĪBA PAR ZAUDĒJUMIEM
                           13

                              II.5. PANTS.

                           KONFIDENCIALITĀTE
                           13

                              II.6. PANTS.

                           PERSONAS DATU APSTRĀDE
                           13

                              II.7. PANTS.

                           UZSKAITES DOKUMENTU GLABĀŠANA
                           14

                              II.8. PANTS.

                           SAVIENĪBAS FINANSĒJUMA ATPAZĪSTAMĪBA
                           14

                              II.8.1.

                           Informācija par Savienības finansējumu
                           14

                              II.8.2.

                           Eiropas Parlamenta atbildību izslēdzošas atrunas
                           14

                              II.8.3.

                           Eiropas Parlamenta publicētā informācija
                           14

                              II.9. PANTS.

                           SAŅĒMĒJA IESPĒJA PIEŠĶIRT LĪGUMSLĒGŠANAS TIESĪBAS
                           14

                              II.9.1.

                           Principi
                           14

                              II.9.2.

                           Uzskaite
                           14

                              II.9.3.

                           Kontrole
                           14

                              II.9.4.

                           Atbildība
                           14

                              II.10. PANTS.

                           FINANSIĀLS ATBALSTS SAISTĪTIEM SUBJEKTIEM
                           14

                              II.11. PANTS.

                           NEPĀRVARAMA VARA
                           15

                              II.12. PANTS.

                           FINANSĒJUMA MAKSĀJUMA APTURĒŠANA
                           15

                              II.12.1.

                           Apturēšanas pamatojums
                           15

                              II.12.2.

                           Apturēšanas procedūra
                           15

                              II.12.3.

                           Apturēšanas sekas
                           15

                              II.12.4.

                           Maksāšanas atsākšana
                           15

                              II.13. PANTS.

                           EIROPAS PARLAMENTA IESPĒJA ATSAUKT FINANSĒŠANAS LĒMUMU
                           16

                              II.13.1.

                           Atsaukšanas pamatojums
                           16

                              II.13.2.

                           Atsaukšanas procedūra
                           16

                              II.13.3.

                           Atsaukšanas sekas
                           16

                              II.14. PANTS.

                           FINANSĒŠANAS LĒMUMA DARBĪBAS IZBEIGŠANA
                           16

                              II.14.1.

                           Izbeigšana pēc Saņēmēja pieprasījuma
                           16

                              II.14.2.

                           Eiropas Parlamenta iespēja veikt izbeigšanu
                           16

                              II.14.3.

                           Izbeigšanas sekas
                           17

                              II.15. PANTS.

                           NODOŠANA
                           17

                              II.16. PANTS.

                           KAVĒJUMA PROCENTI
                           17

                              II.17. PANTS.

                           PIEMĒROJAMIE TIESĪBU AKTI
                           17

                              II.18. PANTS.

                           TIESĪBAS TIKT UZKLAUSĪTAM
                           17

                              B DAĻA.

                           FINANŠU NOTEIKUMI
                           18

                              II.19. PANTS.

                           ATMAKSĀJAMIE IZDEVUMI
                           18

                              II.19.1.

                           Nosacījumi
                           18

                              II.19.2.

                           Atmaksājamo izdevumu piemēri
                           18

                              II.20. PANTS.

                           NEATMAKSĀJAMIE IZDEVUMI
                           19

                              II.21. PANTS.

                           IEGULDĪJUMI NATŪRĀ
                           19

                              II.22. PANTS.

                           BUDŽETA PĀRVIETOJUMI
                           19

                              II.23. PANTS.

                           PĀRSKATU SNIEGŠANAS PIENĀKUMI
                           19

                              II.23.1.

                           Gada ziņojums
                           19

                              II.23.2.

                           Ārējās revīzijas ziņojums
                           20

                              II.24. PANTS.

                           LĒMUMS PAR GADA ZIŅOJUMU
                           20

                              II.25. PANTS.

                           LĒMUMS PAR GALĪGO FINANSĒJUMA SUMMU
                           21

                              II.25.1.

                           Gada ziņojuma ietekme
                           21

                              II.25.2.

                           Robežvērtība
                           21

                              II.25.3.

                           Neizlietotā finansējuma pārnešana
                           21

                              II.25.4.

                           Lēmums par galīgo finansējuma summu
                           21

                              II.25.5.

                           Neizmantotā finansējuma atgūšana
                           21

                              II.25.6.

                           Finansējuma atlikums
                           22

                              II.25.7.

                           Pašu resursu pārpalikums
                           22

                              II.26. PANTS.

                           PROCENTI PAR PRIEKŠFINANSĒJUMU
                           22

                              II.27. PANTS.

                           ATGŪŠANA
                           22

                              II.27.1.

                           Kavējuma procenti
                           22

                              II.27.2.

                           Ieskaits
                           22

                              II.27.3.

                           Bankas pakalpojumu izmaksas
                           23

                              II.28. PANTS.

                           FINANSIĀLĀ GARANTIJA
                           23

                              II.29. PANTS.

                           KONTROLE
                           23

                              II.29.1.

                           Vispārīgi noteikumi
                           23

                              II.29.2.

                           Pienākums glabāt dokumentus
                           23

                              II.29.3.

                           Pienākums sniegt dokumentus un/vai informāciju
                           23

                              II.29.4.

                           Apmeklējumi uz vietas
                           23

                              II.29.5.

                           Pretrunu revīzijas procedūra
                           23

                              II.29.6.

                           Revīzijas konstatējumu sekas
                           24

                              II.29.7.

                           OLAF kontroles tiesības
                           24

                              II.29.8.

                           Eiropas Revīzijas palātas kontroles tiesības
                           24

                              II.29.9.

                           Nolīguma II.29. panta 1. līdz 4. punktā paredzēto pienākumu neievērošana
                           24

                              PIELIKUMS.

                           PAREDZAMAIS BUDŽETS
                           25
                        I.
                        ĪPAŠIE NOTEIKUMI

                     I.1. PANTS. NOLĪGUMA PRIEKŠMETS

                  Eiropas Parlaments piešķir finansējumu, lai īstenotu Saņēmēja statūtos noteiktās darbības un mērķus [ievietot] finanšu gadā, saskaņā ar īpašajos noteikumos un vispārīgajos noteikumos (“noteikumi”) paredzētajiem noteikumiem un šā nolīguma pielikumu. Tādējādi tiek īstenots Eiropas Parlamenta [ievietot datumu] pieņemtais finansēšanas lēmums.
                  Saņēmējs izlieto finansējumu, lai īstenotu savas statūtos noteiktās darbības un mērķus, uzņemoties atbildību un rīkojoties saskaņā ar šā nolīguma noteikumiem un pielikumu.

                     I.2. PANTS. ATTIECINĀMĪBAS PERIODS

                  Attiecināmības periods Savienības finansējuma saņemšanai ir no [ievietot DD/MM/GG] līdz [ievietot DD/MM/GG].

                     I.3. PANTS. FINANSĒJUMA VEIDS

                  Saņēmējam saskaņā ar Eiropas Parlamenta un Padomes Regulas (ES, Euratom) 2018/1046 (1) (“Finanšu regula”) XI sadaļu piešķirtās iemaksas tiek īstenotas kā faktisko atmaksājamo izdevumu procentuālas daļas atmaksa.

                     I.4. PANTS. PROVIZORISKĀ (MAKSIMĀLĀ) FINANSĒJUMA SUMMA

                  Eiropas Parlaments piešķir ne vairāk kā [norādīt summu] EUR, kas nepārsniedz 90 % no atmaksājamo izdevumu tāmes kopsummas.
                  Saņēmēja aplēstie atmaksājamie izdevumi ir izklāstīti pielikumā (“paredzamais budžets”). Paredzamais budžets ir līdzsvarots, un tajā ir iekļauts visu Saņēmēja izmaksu un ieņēmumu sadalījums attiecināmības periodā. Atmaksājamos izdevumus nošķir no neatmaksājamajiem izdevumiem saskaņā ar II.19. pantu.

                     I.5. PANTS. MAKSĀJUMI UN MAKSĀŠANAS KĀRTĪBA

                  Finansējumu izmaksā, ievērojot turpmāk izklāstīto grafiku un kārtību.
                  I.5.1.   Priekšfinansējums

                  Priekšfinansējuma maksājumu [norādīt summu] EUR apmērā, kas atbilst [100 % pēc noklusējuma; pretējā gadījumā norādīt procentuālo apmēru, kuru finansēšanas lēmumā noteicis Eiropas Parlaments] no maksimālās summas, kas noteikta šā nolīguma I.4. pantā, Saņēmējam veic 30 dienu laikā pēc nolīguma spēkā stāšanās dienas vai – attiecīgā gadījumā – no brīža, kad Eiropas Parlaments ir saņēmis finansiālo garantiju [vajadzības gadījumā norādīt summu: … EUR apmērā] (atkarībā no tā, kurš datums iestājas vēlāk).
                  I.5.2.   Atlikuma maksājums vai nepamatoti izmaksāta priekšfinansējuma atgūšana

                  Finansējuma atlikums Saņēmējam tiek izmaksāts vai jebkāds nepamatoti izmaksāts priekšfinansējums tiek atgūts 30 dienu laikā pēc tam, kad Eiropas Parlaments ir pieņēmis lēmumu par gada ziņojumu un ir noteikta galīgā finansējuma summa, kā norādīts II.25. pantā.
                  I.5.3.   Valūta

                  Eiropas Parlaments veic maksājumus euro. Ja nepieciešama reālo izmaksu konvertēšana euro, to veic, piemērojot attiecīgās dienas maiņas kursu, kas publicēts Eiropas Savienības Oficiālā Vēstneša C sērijā vai, ja tas nav iespējams, – piemērojot grāmatvedības mēneša kursu, ko noteicis Eiropas Parlaments un kas ir publicēts tā tīmekļa vietnē, dienā, kad Eiropas Parlaments sagatavo maksājuma uzdevumu, izņemot gadījumus, kad īpašajos noteikumos ir skaidri paredzēts citādi.
                  Uzskata, ka Eiropas Parlaments maksājumu ir veicis dienā, kad ir debetēts tā konts.

                     I.6. PANTS. BANKAS KONTS

                  Maksājumus pārskaita uz Saņēmēja euro kontu vai apakškontu, kurš atvērts kādā no Eiropas Savienības dalībvalstīm reģistrētā bankā un kura rekvizīti ir šādi.

                              Bankas nosaukums: […]

                              Bankas filiāles adrese: […]

                              Precīzi norādīts konta īpašnieks: […]

                              Pilns konta numurs (ieskaitot bankas kodus): […]

                                 IBAN: […]

                                 BIC/SWIFT: […]

                     I.7. PANTS. VISPĀRĪGI ADMINISTRATĪVI NOTEIKUMI

                  Visa saziņa ar Eiropas Parlamentu saistībā ar šo nolīgumu notiek rakstiski, tajā jānorāda šā nolīguma numurs un tā jāsūta uz šādu adresi:

                                 European Parliament

                                 The President

                                 c/o the Director-General of Finance

                                 Office SCH 05B031

                                 L-2929 Luxembourg

                        Uzskata, ka parastos pasta sūtījumus Eiropas Parlaments ir saņēmis dienā, kad tos oficiāli reģistrē Eiropas Parlamenta pasta dienests.
                  Visa saziņa ar Saņēmēju saistībā ar šo nolīgumu notiek rakstiski, tajā jānorāda šā nolīguma numurs un tā jāsūta uz šādu adresi:

                              [Vārds, uzvārds]

                              [Amats]

                              [Saņēmēja oficiālais nosaukums]

                              [Pilna juridiskā adrese]

                        Saņēmējam ir nekavējoties rakstiski jāinformē Eiropas Parlaments par jebkādu adreses maiņu.

                     I.8. PANTS. NOLĪGUMA STĀŠANĀS SPĒKĀ

                  Nolīgums stājas spēkā dienā, kad tas tiek parakstīts Eiropas Parlamenta vārdā.
                  II.
                        VISPĀRĪGI NOTEIKUMI

                     A DAĻA. JURIDISKIE UN ADMINISTRATĪVIE NOTEIKUMI

                     II.1. PANTS. DEFINĪCIJAS

                  Šajā nolīgumā:

                              1)

                                 “darbības pārskats” – rakstisks to izmaksu pamatojums, kuras radušās attiecināmības periodā. Piemēram, paskaidrojums par darbībām, administratīvajām izmaksām utt. Darbības pārskats ir daļa no gada ziņojuma;

                              2)

                                 “gada ziņojums” – ziņojums, kas saskaņā ar Eiropas Parlamenta un Padomes Regulas (ES, Euratom) Nr. 1141/2014 (2) 23. pantu un Finanšu regulas 229. pantu jāiesniedz sešu mēnešu laikā pēc finanšu gada beigām;

                              3)

                                 “finansējuma atlikums” – starpība starp priekšfinansējuma summu atbilstīgi I.5.1. pantam un galīgo finansējuma summu, kas noteikta saskaņā ar II.25.4. pantu;

                              4)

                                 “priekšfinansējuma noskaidrošana” – situācija, kad kredītrīkotājs ir noteicis galīgo finansējuma summu un naudas līdzekļi, ko izmaksā Saņēmējam, vairs nav Savienības īpašums;

                              5)

                                 “interešu konflikts” – situācija, kad Saņēmēja iespēju neitrāli un objektīvi īstenot nolīgumu apdraud iemesli, kas saistīti ar ģimeni, jūtu dzīvi, valstspiederību, mantiskajām vai kādām citām interesēm, kas ir kopīgas ar jebkuru trešo personu un ir saistītas ar nolīguma priekšmetu. Politiska piederība principā netiek uzskatīta par interešu konflikta iemeslu gadījumos, kad politiska partija noslēdz vienošanos ar organizāciju, kurai ir tādi paši politiskie uzskati. Tomēr šādas vienošanas gadījumā ir jānodrošina atbilstība Regulas (ES, Euratom) Nr. 1141/2014 22. pantam;

                              6)

                                 “ieguldījumi natūrā” vai “ziedojumi natūrā” – nefinanšu līdzekļi, kurus trešās puses sniedz Saņēmējam bez maksas saskaņā ar Regulas (ES, Euratom) Nr. 1141/2014 2. panta 7. un 8. punktu;

                              7)

                                 “N finanšu gads” vai “attiecināmības periods” – to darbību īstenošanas periods, kurām finansējums ir piešķirts saskaņā ar nolīgumu, kā noteikts I.2. pantā;

                              8)

                                 “nepārvarama vara” – jebkura neparedzama ārkārtas situācija vai notikums, kuru nedz Saņēmējs, nedz Eiropas Parlaments nevar ietekmēt un kura dēļ kāda no pusēm nevar izpildīt kādu no saviem nolīgumā paredzētajiem pienākumiem, un kurš nav saistīts ar kādas puses kļūdu vai nolaidību vai to apakšuzņēmēju, saistīto subjektu vai trešo personu kļūdu vai nolaidību, kas saņem finansiālu atbalstu, un ir nenovēršams, neraugoties uz viņu īstenotu pienācīgu rūpību. Par nepārvaramu varu neuzskata darba strīdus, streikus, finansiālas grūtības vai pakalpojuma neizpildi, iekārtu vai materiālu bojājumus vai to saņemšanas nokavējumus, izņemot gadījumus, ja tie ir attiecīgo nepārvaramas varas apstākļu tiešas sekas;

                              9)

                                 “oficiāli paziņot” – paziņot rakstiski pa pastu vai elektronisko pastu ar paziņojumu par saņemšanu;

                              10)

                                 “krāpšana” – jebkāda tīša darbība vai bezdarbība, kas ietekmē Savienības finanšu intereses un kas saistīta ar viltotu, kļūdainu vai nepilnīgu pārskatu vai dokumentu lietošanu vai uzrādīšanu vai informācijas neizpaušanu, pārkāpjot kādu konkrētu pienākumu;

                              11)

                                 “finansējums” – tiešas finansiālas iemaksas Finanšu regulas XI sadaļas un Regulas (ES, Euratom) Nr. 1141/2014 IV nodaļas nozīmē;

                              12)

                                 “pārkāpums” – jebkurš Savienības tiesību aktu noteikumu pārkāpums, ko rada Saņēmēja darbība vai bezdarbība un kas negatīvi ietekmē vai negatīvi ietekmētu Savienības budžetu;

                              13)

                                 “pašu resursi” – ārēji finansējuma avoti, kas nav Savienības finansējums. Piemēram: ziedojumi, biedru iemaksas (kā noteikts Regulas (ES, Euratom) Nr. 1141/2014 2. panta 7. un 8. punktā) utt.;

                              14)

                                 “saistīta persona” – jebkura persona, kura pilnvarota pārstāvēt Saņēmēju vai pieņemt lēmumus viņa vārdā;

                              15)

                                 “būtiska kļūda” – jebkurš nolīguma noteikuma pārkāpums, kas radies darbības vai bezdarbības rezultātā un rada vai var radīt zaudējumus Eiropas Savienības budžetam.

                     II.2. PANTS. SAŅĒMĒJA VISPĀRĒJIE PIENĀKUMI

                  Saņēmējs:

                              a)

                              vienīgais uzņemas atbildību un pierādīšanas pienākumu, lai izpildītu visus tam likumā noteiktos pienākumus;

                              b)

                              apņemas atlīdzināt visus zaudējumus, kas radušies Eiropas Parlamentam, īstenojot, tostarp neatbilstoši īstenojot, nolīgumu, izņemot nepārvaramas varas gadījumos;

                              c)

                              ir vienīgais atbildētājs trešām personām, tai skaitā par jebkura veida zaudējumiem, kas tām varētu rasties nolīguma īstenošanā;

                              d)

                              nekavējoties informē Eiropas Parlamentu par jebkādām izmaiņām savā juridiskajā, finansiālajā, tehniskajā, organizatoriskajā vai īpašumtiesību situācijā, kā arī par jebkādām izmaiņām attiecībā uz savu nosaukumu, adresi vai juridisko pārstāvi;

                              e)

                              veic visus nepieciešamos pasākumus, lai nepieļautu nekādas interešu konflikta situācijas rašanos.

                     II.3. PANTS. AR BANKAS KONTU SAISTĪTI PIENĀKUMI

                  Nolīguma I.6. pantā norādītajam kontam vai apakškontam jābūt tādam, lai varētu identificēt Eiropas Parlamenta pārskaitītās summas, un tas ir paredzēts tikai to Eiropas Parlamenta pārskaitīto summu saņemšanai, kas norādītas I.5. pantā.
                  Ja summas, kas ir pārskaitītas uz šo kontu kā priekšfinansējums, dod procentus vai līdzvērtīgus ieguvumus saskaņā ar tās dalībvalsts tiesību aktiem, kurā šis konts ir atvērts, šos procentus vai ieguvumus Eiropas Parlaments atgūst saskaņā ar II.26. panta noteikumiem, ievērojot Finanšu regulas 228. panta 5. punktu.
                  Eiropas Parlamenta pārskaitītās summas nekādā gadījumā nedrīkst izmantot spekulatīvā nolūkā.
                  Priekšfinansējums ir Savienības īpašums, kamēr nav veikta priekšfinansējuma noskaidrošana attiecībā uz galīgo finansējuma summu.

                     II.4. PANTS. ATBILDĪBA PAR ZAUDĒJUMIEM

                  Eiropas Parlaments neuzņemas atbildību par zaudējumiem, kas nodarīti vai kas radušies Saņēmējam, tostarp par zaudējumiem, kas nodarīti trešām personām šā nolīguma īstenošanas laikā vai rezultātā.
                  Izņemot nepārvaramas varas gadījumus, Saņēmējam vai saistītajai personai ir jāatlīdzina Eiropas Parlamentam visi zaudējumi, kas tam radušies nolīguma īstenošanas rezultātā vai sakarā ar to, ka nolīgums nav ticis īstenots pilnībā atbilstoši tā noteikumiem.

                     II.5. PANTS. KONFIDENCIALITĀTE

                  Ja vien nolīgumā, Regulas (ES, Euratom) Nr. 1141/2014 32. pantā un citos piemērojamajos Savienības tiesību aktos nav norādīts citādi, Eiropas Parlaments un Saņēmējs apņemas ievērot konfidencialitāti attiecībā uz jebkuru dokumentu, informāciju vai citiem materiāliem, kas ir tieši saistīti ar šā nolīguma priekšmetu.

                     II.6. PANTS. PERSONAS DATU APSTRĀDE

                  Visus saistībā ar šo nolīgumu savāktos personas datus apstrādā saskaņā ar Regulas (ES, Euratom) Nr. 1141/2014 33. pantu. Jebkāda Eiropas Parlamenta veikta personas datu apstrāde notiek saskaņā ar Eiropas Parlamenta un Padomes Regulu (ES) 2018/1725 (3).
                  Šādus datus apstrādā tikai saistībā ar nolīguma īstenošanu un pārraudzību, neskarot to iespējamu pārsūtīšanu struktūrām, kas atbildīgas par kontroli un revīziju saskaņā ar Savienības tiesību aktiem.
                  Jebkādai personas datu apstrādei, ko Saņēmējs veic saistībā ar šo nolīgumu, piemēro Eiropas Parlamenta un Padomes Regulu Regulu (ES) 2016/679 (4). Neskarot citus minētajā regulā paredzētus gadījumus, personas datu apstrāde saistībā ar šo nolīgumu ir atļauta tikai tad, ja tas vajadzīgs šā nolīguma izpildei.

                     II.7. PANTS. UZSKAITES DOKUMENTU GLABĀŠANA

                  Saskaņā ar Finanšu regulas 232. pantu Saņēmējs visus uzskaites un apliecinošos dokumentus, kas attiecas uz nolīguma īstenošanu, glabā piecus gadus pēc pēdējā saistībā ar iemaksu veiktā maksājuma.
                  Uzskaiti par revīzijām, pārsūdzībām, tiesvedību, no finansējuma izlietojuma izrietošo prasību izskatīšanu vai Eiropas Prokuratūras (EPPO) vai Eiropas Biroja krāpšanas apkarošanai (OLAF) veiktu izmeklēšanu, ja par tiem paziņots Saņēmējam, glabā līdz šādu revīziju, pārsūdzību, tiesvedības, prasību izskatīšanas vai izmeklēšanas beigām.

                     II.8. PANTS. SAVIENĪBAS FINANSĒJUMA ATPAZĪSTAMĪBA

                  II.8.1.   Informācija par Savienības finansējumu

                  Ja vien Eiropas Parlaments nepieprasa vai nevienojas citādi, jebkurā Saņēmēja paziņojumā vai publikācijā, kas attiecas uz Savienības finansējumu, tostarp konferencēs, semināros vai jebkuros informatīvos vai reklāmas materiālos (piemēram, brošūrās, bukletos, plakātos, prezentācijās, elektroniskā formā u. c.), norāda, ka programma ir saņēmusi finansiālu atbalstu no Eiropas Parlamenta.
                  II.8.2.   Eiropas Parlamenta atbildību izslēdzošas atrunas

                  Jebkurā Saņēmēja paziņojumā vai publikācijā neatkarīgi no to veida un pasniegšanas veida norāda, ka par to ir atbildīgs vienīgi tā autors un ka Eiropas Parlaments nav atbildīgs par to, kā varētu tikt izmantota informācija, kas ietverta šajā paziņojumā vai publikācijā.
                  II.8.3.   Eiropas Parlamenta publicētā informācija

                  Eiropas Parlaments tīmekļa vietnē publicē Regulas (ES, Euratom) Nr. 1141/2014 32. pantā minēto informāciju.

                     II.9. PANTS. SAŅĒMĒJA IESPĒJA PIEŠĶIRT LĪGUMSLĒGŠANAS TIESĪBAS

                  II.9.1.   Principi

                  Saskaņā ar Finanšu regulas 222. panta 2. punktu finansējumu var izmantot, lai atmaksātu izdevumus, kas saistīti ar Saņēmēja noslēgtajiem līgumiem, ar noteikumu, ka, tos noslēdzot, nav bijis interešu konflikta.
                  Ja līguma vērtība pārsniedz 60 000 EUR vienam piegādātājam par konkrētu preci vai pakalpojumu, Saņēmējs iegūst vismaz trīs piedāvājumus, kas saņemti pēc rakstiska uzaicinājuma iesniegt priekšlikumus, kurā sīki izklāstītas iepirkuma prasības. Attiecīgo līgumu termiņš nepārsniedz piecus gadus.
                  Ja pēc rakstiska uzaicinājuma iesniegt priekšlikumus ir iegūti mazāk kā trīs piedāvājumi, Saņēmējam ir pienākums pierādīt, ka vairāk piedāvājumu attiecīgajam iepirkumam nevarēja iegūt.
                  II.9.2.   Uzskaite

                  Saņēmējs dokumentē piedāvājumu vērtēšanu un rakstveidā pamato galīgā piegādātāja izvēli.
                  II.9.3.   Kontrole

                  Saņēmējs nodrošina Eiropas Parlamentam, Eiropas politisko partiju un Eiropas politisko fondu iestādei, Eiropas Revīzijas palātai un Eiropas Birojam krāpšanas apkarošanai (OLAF) iespēju izmantot tiem Regulas (ES, Euratom) Nr. 1141/2014 V nodaļā un Finanšu regulas 231. pantā paredzētās kontroles pilnvaras. Saņēmējs nodrošina, ka ar trešām pusēm noslēgtie līgumi paredz iespēju iepriekš minētās pilnvaras īstenot arī attiecībā uz trešām pusēm.
                  II.9.4.   Atbildība

                  Vienīgi Saņēmējs ir atbildīgs par šā nolīguma īstenošanu un tā noteikumu ievērošanu. Saņēmējs apņemas veikt vajadzīgos pasākumus, lai nodrošinātu, ka līgumslēdzējs atsakās no visām tiesībām attiecībā pret Eiropas Parlamentu saistībā ar nolīgumu.

                     II.10. PANTS. FINANSIĀLS ATBALSTS SAISTĪTIEM SUBJEKTIEM

                  Saņēmēja sniegts finansiāls atbalsts saistītiem subjektiem Finanšu regulas 222. panta 3. punkta nozīmē var būt atmaksājami izdevumi, ja ir izpildīti šādi nosacījumi:

                              a)

                              Saņēmējs finansiālo atbalstu ir piešķīris šādiem saistītiem subjektiem: … [norādīt iespējamo saņēmēju vārdus vai nosaukumus, kā minēts pieteikuma veidlapā];

                              b)

                              šie subjekti ir daļa no Saņēmēja administratīvās organizācijas, kā noteikts Saņēmēja statūtos;

                              c)

                              katram subjektam piešķirtais finansiālais atbalsts nepārsniedz 100 000 EUR;

                              d)

                              saistītais subjekts to izmanto atmaksājamiem izdevumiem;

                              e)

                              neviens vienreizējs maksājums saistītajam subjektam nepārsniedz ceturto daļu tam sniegtā kopējā finansiālā atbalsta;

                              f)

                              Saņēmējs garantē šāda finansiālā atbalsta iespējamu atgūšanu.

                        Saņēmējs nodrošina Eiropas Parlamentam, Eiropas politisko partiju un Eiropas politisko fondu iestādei, Eiropas Revīzijas palātai un Eiropas Birojam krāpšanas apkarošanai (OLAF) iespēju izmantot to Regulas (ES, Euratom) Nr. 1141/2014 V nodaļā paredzētās kontroles pilnvaras.

                     II.11. PANTS. NEPĀRVARAMA VARA

                  Ja Eiropas Parlaments vai Saņēmējs saskaras ar nepārvaramas varas gadījumu, tas nekavējoties par to informē otru pusi ierakstītā vēstulē ar paziņojumu par saņemšanu vai līdzvērtīgā veidā, norādot attiecīgā gadījuma veidu, iespējamo ilgumu un paredzamās sekas.
                  Eiropas Parlaments un Saņēmējs veic visus pasākumus, lai samazinātu iespējamos zaudējumus, kas varētu rasties nepārvaramas varas gadījumā.
                  Ja nepārvaramas varas gadījuma dēļ Eiropas Parlaments vai Saņēmējs nav varējis izpildīt nolīgumā noteiktās saistības, to neuzskata par pārkāpumu.

                     II.12. PANTS. FINANSĒJUMA MAKSĀJUMA APTURĒŠANA

                  II.12.1.   Apturēšanas pamatojums

                  Eiropas Parlamentam saskaņā ar piemērojamajiem Finanšu regulas noteikumiem ir tiesības apturēt finansējuma maksāšanu šādos gadījumos:

                              i)

                              ja tam ir aizdomas, ka Saņēmējs nav ievērojis Finanšu regulas 228. pantā paredzētos pienākumus saistībā ar iemaksu izlietojumu, līdz šādas aizdomas tiek pārbaudītas; vai

                              ii)

                              ja Saņēmējam ir piemērotas Regulas (ES, Euratom) Nr. 1141/2014 27. panta 4. punktā paredzētās finansiālās sankcijas, līdz tiek veikts ar attiecīgajām finansiālajām sankcijām saistītais maksājums.

                        II.12.2.   Apturēšanas procedūra

                        1. posms
                      – pirms maksājuma apturēšanas Eiropas Parlaments oficiāli paziņo Saņēmējam par savu nodomu veikt apturēšanu, norādot iemeslus, kādēļ tas vēlas to darīt, un aicina Saņēmēju iesniegt apsvērumus 30 kalendāro dienu laikā pēc šāda paziņojuma saņemšanas.

                        2. posms
                      – ja pēc apsvērumu iesniegšanai paredzētā termiņa beigām Eiropas Parlaments nolemj neīstenot apturēšanas procedūru, tas par šādu lēmumu paziņo Saņēmējam.
                  Ja pēc apsvērumu iesniegšanai paredzētā termiņa beigām Eiropas Parlaments nolemj īstenot apturēšanas procedūru, tas par šādu lēmumu oficiāli paziņo Saņēmējam, izmantojot pamatotu lēmumu par apturēšanu, un informē Saņēmēju par:

                              i)

                              nepieciešamās pārbaudes pabeigšanas paredzamo datumu II.12.1. panta i) punktā minētajā gadījumā; un

                              ii)

                              visiem tiesiskās aizsardzības līdzekļiem.

                        II.12.3.   Apturēšanas sekas

                  Maksājuma apturēšanas rezultātā Saņēmējam nav tiesību saņemt nekādus maksājumus no Eiropas Parlamenta, kamēr nav pabeigta II.12.2. panta i) punktā minētā saskaņā ar 2. posmu veiktā pārbaude vai apturēšanas iemesli vairs nepastāv. Minētais neskar Eiropas Parlamenta tiesības atsaukt vai izbeigt finansēšanas lēmumu saskaņā ar II.13 un II.14. pantu.
                  II.12.4.   Maksāšanas atsākšana

                  No brīža, kad maksājumu apturēšanas iemesli vairs nepastāv, visi attiecīgie maksājumi tiek atsākti un Eiropas Parlaments paziņo par to Saņēmējam.

                     II.13. PANTS. EIROPAS PARLAMENTA IESPĒJA ATSAUKT FINANSĒŠANAS LĒMUMU

                  II.13.1.   Atsaukšanas pamatojums

                  Eiropas Parlamentam ir tiesības atsaukt finansēšanas lēmumu, pamatojoties uz Iestādes lēmumu svītrot Saņēmēju no reģistra, izņemot Regulas (ES, Euratom) Nr. 1141/2014 30. panta 2. punktā paredzētos gadījumus.
                  II.13.2.   Atsaukšanas procedūra

                        1. posms
                      – pirms Finansēšanas lēmuma atsaukšanas Eiropas Parlaments oficiāli paziņo Saņēmējam par savu nodomu veikt atsaukšanu, norādot iemeslus, kādēļ tas vēlas to darīt, un aicina Saņēmēju iesniegt apsvērumus 30 kalendāro dienu laikā pēc šāda paziņojuma saņemšanas.

                        2. posms
                      – ja pēc apsvērumu iesniegšanai paredzētā termiņa beigām Eiropas Parlaments nolemj neatsaukt finansēšanas lēmumu, tas par šādu lēmumu paziņo Saņēmējam.
                  Ja pēc apsvērumu iesniegšanai paredzētā termiņa beigām Eiropas Parlaments nolemj atsaukt finansēšanas lēmumu, tas par šādu lēmumu oficiāli paziņo Saņēmējam, izmantojot pamatotu lēmumu par atsaukšanu.

                        3. posms
                      – pēc lēmuma pieņemšanas par finansēšanas lēmuma atsaukšanu Eiropas Parlaments nekavējoties paziņo Saņēmējam par iemaksas nolīguma izbeigšanu.
                  II.13.3.   Atsaukšanas sekas

                  Lēmumam par finansēšanas lēmuma atsaukšanu ir atpakaļejošs spēks no finansēšanas lēmuma pieņemšanas dienas.
                  Iemaksas nolīguma izbeigšana stājas spēkā nekavējoties pēc paziņošanas Saņēmējam.
                  Visas summas, kas samaksātas saskaņā ar iemaksas nolīgumu, uzskata par nepamatotām un atgūst saskaņā ar piemērojamiem Finanšu regulas noteikumiem.

                     II.14. PANTS. FINANSĒŠANAS LĒMUMA DARBĪBAS IZBEIGŠANA

                  II.14.1.   Izbeigšana pēc Saņēmēja pieprasījuma

                  Saņēmējs var pieprasīt finansēšanas lēmuma darbības izbeigšanu.
                  Saņēmējs oficiāli paziņo Eiropas Parlamentam par izbeigšanu, norādot:

                              a)

                              izbeigšanas iemeslus; un

                              b)

                              datumu, kurā izbeigšana stājas spēkā un kurš nav agrāk par oficiālā paziņojuma nosūtīšanas dienu.

                        Finansēšanas lēmuma darbības izbeigšana stājas spēkā dienā, kas noteikta lēmumā par darbības izbeigšanu, vai, ja šāds datums nav noteikts, dienā, kad par to paziņo Saņēmējam. Pēc finansēšanas lēmuma darbības izbeigšanas Eiropas Parlaments nekavējoties izbeidz iemaksas nolīgumu, un šis lēmums stājas spēkā tajā pašā dienā.
                  II.14.2.   Eiropas Parlamenta iespēja veikt izbeigšanu

                  II.14.2.A   Izbeigšanas pamatojums

                  Eiropas Parlaments ir tiesīgs izbeigt finansēšanas lēmuma darbību kādā no turpmāk minētajiem gadījumiem:

                              a)

                              pamatojoties uz Eiropas politisko partiju un Eiropas politisko fondu iestādes lēmumu svītrot Saņēmēju no reģistra Regulas (ES, Euratom) Nr. 1141/2014 30. panta 2. punktā paredzētajos gadījumos;

                              b)

                              ja Saņēmējs vairs neatbilst Regulas (ES, Euratom) Nr. 1141/2014 18. panta 2. punktam;

                              c)

                              ja Eiropas Parlaments konstatē, ka Saņēmējs nav ievērojis Finanšu regulas 228. pantā paredzētos pienākumus saistībā ar iemaksu izlietojumu;

                              d)

                              ja Saņēmējs ir atzīts par bankrotējušu vai tiek likvidēts, vai ir nonācis citā tamlīdzīgā situācijā.

                        II.14.2.B   Izbeigšanas procedūra

                        1. posms
                      – pirms finansēšanas lēmuma darbības izbeigšanas Eiropas Parlaments oficiāli paziņo Saņēmējam par savu nodomu veikt izbeigšanu, norādot iemeslus, kādēļ tas vēlas to darīt, un aicina Saņēmēju iesniegt apsvērumus 30 kalendāro dienu laikā pēc šāda paziņojuma saņemšanas.

                        2. posms
                      – ja pēc apsvērumu iesniegšanai paredzētā termiņa beigām Eiropas Parlaments nolemj neizbeigt finansēšanas lēmuma darbību, tas par šādu lēmumu paziņo Saņēmējam.
                  Ja pēc apsvērumu iesniegšanai paredzētā termiņa beigām Eiropas Parlaments nolemj izbeigt finansēšanas lēmuma darbību, tas par šādu lēmumu oficiāli paziņo Saņēmējam, izmantojot pamatotu lēmumu par izbeigšanu.

                        3. posms
                      – pēc lēmuma pieņemšanas par finansēšanas lēmuma darbības izbeigšanu Eiropas Parlaments nekavējoties paziņo Saņēmējam par iemaksas nolīguma izbeigšanu.
                  II.14.3.   Izbeigšanas sekas

                  Finansēšanas lēmuma darbības izbeigšana stājas spēkā ex nunc dienā, kas noteikta lēmumā par darbības izbeigšanu, vai, ja šāds datums nav noteikts, dienā, kad par to paziņo Saņēmējam. Iemaksas nolīguma izbeigšana stājas spēkā tajā pašā dienā.
                  Izmaksas, kas Saņēmējam faktiski radušās no dienas, kad stājas spēkā finansēšanas lēmuma darbības izbeigšana, uzskata par neatmaksājamiem izdevumiem, un attiecīgo priekšfinansējumu atgūst saskaņā ar piemērojamiem Finanšu regulas noteikumiem.

                     II.15. PANTS. NODOŠANA

                  Saņēmējs nevienu savu maksājumu prasījumu pret Eiropas Parlamentu nedrīkst nodot kādai trešai personai, izņemot, ja Eiropas Parlaments to iepriekš apstiprina, pamatojoties uz pamatotu rakstisku Saņēmēja pieprasījumu.
                  Ja Eiropas Parlaments rakstiski neapstiprina nodošanu vai šāda apstiprinājuma noteikumi netiek ievēroti, nodošanai nav juridiska spēka.
                  Nodošana nekādā ziņā neatbrīvo Saņēmēju no tā pienākumiem pret Eiropas Parlamentu.

                     II.16. PANTS. KAVĒJUMA PROCENTI

                  Ja Eiropas Parlaments neveic maksājumu, ievērojot maksājumam noteikto termiņu, Saņēmējs ir tiesīgs saņemt kavējuma procentus saskaņā ar likmi (“atskaites likme”), ko Eiropas Centrālā banka piemēro savām kapitāla refinansēšanas operācijām euro un kas ir palielināta par trijiem ar pusi procentu punktiem. Atskaites likme ir likme, kas ir spēkā tā mēneša pirmajā dienā, kurā beidzās maksājuma termiņš, un kas ir publicēta Eiropas Savienības Oficiālā Vēstneša C sērijā.
                  Ja Eiropas Parlaments aptur maksājumus, kā paredzēts II.12. pantā, šādu rīcību nevar uzskatīt par nokavētu maksājumu.
                  Kavējuma procenti aptver periodu no dienas pēc maksājuma termiņa dienas līdz maksājuma faktiskās izpildes dienai (ieskaitot).
                  Atkāpjoties no pirmās daļas, ja aprēķināto procentu summa nepārsniedz 200 EUR, Eiropas Parlamentam tā ir jāizmaksā Saņēmējam vienīgi tad, ja Saņēmējs to pieprasa divu mēnešu laikā no nokavētā maksājuma saņemšanas dienas.

                     II.17. PANTS. PIEMĒROJAMIE TIESĪBU AKTI

                  Šo nolīgumu reglamentē piemērojamie Savienības tiesību akti un jo īpaši Regula (ES, Euratom) Nr. 1141/2014, kā arī piemērojamie Finanšu regulas noteikumi, kuri ir pilnībā piemērojami. Nepieciešamības gadījumā tos papildina tās dalībvalsts tiesību akti, kurā atrodas Saņēmēja mītne.

                     II.18. PANTS. TIESĪBAS TIKT UZKLAUSĪTAM

                  Gadījumos, kad saskaņā ar šo nolīgumu Saņēmējs vai Regulas (ES, Euratom) Nr. 1141/2014 27.a pantā minēta fiziskā persona ir tiesīga iesniegt savus apsvērumus, Saņēmējam vai attiecīgajai fiziskajai personai ir 10 darba dienas, lai iesniegtu rakstiskus apsvērumus, ja vien skaidri nav paredzēts citādi. Šo laikposmu pēc Saņēmēja vai attiecīgās fiziskās personas argumentēta pieprasījuma var vienu reizi pagarināt vēl par 10 darba dienām.

                     B DAĻA. FINANŠU NOTEIKUMI

                     II.19. PANTS. ATMAKSĀJAMIE IZDEVUMI

                  II.19.1.   Nosacījumi

                  Lai izmaksas varētu uzskatīt par atmaksājamām no Savienības finansējuma un saskaņā ar Finanšu regulas 228. pantu izmaksām ir jāatbilst šādiem kritērijiem:

                              a)

                              tās ir tieši saistītas ar nolīguma priekšmetu, un tās iekļauj paredzamajā budžetā, kas pievienots nolīgumam;

                              b)

                              tās ir nepieciešamas nolīguma īstenošanai;

                              c)

                              tās ir saprātīgas, pamatotas un atbilst pareizas finanšu pārvaldības principam, jo īpaši attiecībā uz ekonomiju un efektivitāti;

                              d)

                              tās ir radušās I.2. pantā paredzētajā attiecināmības periodā, izņemot izmaksas, kas saistītas ar gada ziņojumiem un finanšu pārskatu un attiecīgo kontu apliecinājumiem;

                              e)

                              tās ir faktiski radušās Saņēmējam;

                              f)

                              tās ir identificējamas un pārbaudāmas, iegrāmatotas Saņēmēja kontos saskaņā ar tam piemērojamajiem grāmatvedības standartiem;

                              g)

                              tās atbilst piemērojamo nodokļu un sociālās nodrošināšanas tiesību aktu prasībām;

                              h)

                              tās atbilst II.9.1. panta pirmajai daļai un – parasti – II.9.1. panta otrajai daļai.

                        Saņēmēja grāmatvedības un iekšējās revīzijas procedūrām jābūt tādām, lai izmaksas un ieņēmumus, kas deklarēti gada ziņojumā, varētu tieši salīdzināt ar finanšu pārskatiem un atbilstīgajiem apliecinošajiem dokumentiem.
                  II.19.2.   Atmaksājamo izdevumu piemēri

                  Īpaši un ciktāl tās atbilst II.19.1. pantā minētajiem kritērijiem, neskarot Finanšu regulas 228. pantu, šādas pamatdarbības izmaksas tiek uzskatītas par atmaksājamām:

                              a)

                              administratīvās izmaksas un izmaksas, kas saistītas ar tehnisko atbalstu, sanāksmēm, pētniecību, pārrobežu pasākumiem, pētījumiem, informāciju un publikācijām;

                              b)

                              personāla izmaksas, kas ietver faktiskās algas, sociālā nodrošinājuma iemaksas un citas tiesību aktos noteiktās izmaksas saistībā ar atalgojumu, ciktāl tās nepārsniedz vidējo likmi atbilstoši Saņēmēja parastajai atalgojuma politikai;

                              c)

                              darbinieku ceļa un uzturēšanās izdevumi, ciktāl tie atbilst Saņēmēja parastajai praksei attiecībā uz ceļa izdevumiem;

                              d)

                              iekārtu vai citu aktīvu (jaunu vai lietotu) amortizācijas izmaksas, kas iegrāmatotas Saņēmēja grāmatvedības pārskatos, ja aktīvs:

                                          i)

                                          tiek norakstīts saskaņā ar starptautiskajiem grāmatvedības standartiem un Saņēmēja parasto grāmatvedības praksi; un

                                          ii)

                                          ir iegādāts saskaņā ar II.9.1. panta pirmo daļu un – parasti – II.9.1. panta otro daļu, ja pirkums noticis attiecināmības periodā;

                              e)

                              izmaksas saistībā ar plaša patēriņa precēm un piegādēm un citiem līgumiem, ar nosacījumu, ka tie:

                                          i)

                                          ir iegādāti saskaņā ar II.9.1. panta pirmo daļu un – parasti – II.9.1. panta otro daļu; un

                                          ii)

                                          ir tieši saistīti ar nolīguma priekšmetu;

                              f)

                              izmaksas, kuras rodas tieši no prasībām, kas ir noteiktas nolīgumā, attiecīgā gadījumā ieskaitot izmaksas par finanšu pakalpojumiem (jo īpaši izmaksas par finansiālajām garantijām), ja attiecīgie pakalpojumi iegādāti saskaņā ar II.9.1. panta pirmo daļu un – parasti – II.9.1. panta otro daļu.

                     II.20. PANTS. NEATMAKSĀJAMIE IZDEVUMI

                  Neskarot šā nolīguma II.19.1. pantu un Finanšu regulas 228. pantu, šādas izmaksas neuzskata par atmaksājamām:

                              a)

                              ienākumus no kapitāla un Saņēmēja izmaksātās dividendes;

                              b)

                              parādus un ar parādu atmaksu saistītus izdevumus;

                              c)

                              uzkrājumus zaudējumiem vai parādiem;

                              d)

                              parāda procentus;

                              e)

                              nedrošus parādus;

                              f)

                              zaudējumus darījumos ar valūtu;

                              g)

                              izmaksas, ko iekasē Saņēmēja banka, par pārskaitījumiem no Eiropas Parlamenta;

                              h)

                              izmaksas, ko Saņēmējs deklarējis saskaņā ar citu pasākumu, par kuru tiek saņemta no Savienības budžeta finansēta dotācija;

                              i)

                              ieguldījumus natūrā;

                              j)

                              pārmērīgus vai nepārdomātus izdevumus;

                              k)

                              atskaitāmo PVN;

                              l)

                              konkrētām trešām personām nodrošinātu finansējumu, kas ir aizliegts saskaņā ar Regulas (ES, Euratom) Nr. 1141/2014 22. pantu un Finanšu regulas 222. panta 3. punktu.

                     II.21. PANTS. IEGULDĪJUMI NATŪRĀ

                  Eiropas Parlaments ļauj Saņēmējam nolīguma īstenošanas gaitā saņemt ieguldījumus natūrā, ja šādu ieguldījumu vērtība nepārsniedz:

                              a)

                              izmaksas, kas faktiski radušās un ko pienācīgi pamato to trešo personu grāmatvedības dokumenti, kuras veikušas šos ieguldījumus Saņēmējam bez maksas, taču pašas uzņēmušās attiecīgās izmaksas;

                              b)

                              vai, ja šādu dokumentu nav, izmaksas, kas atbilst attiecīgajā tirgū vispārpieņemtām izmaksām;

                              c)

                              to paredzamajā budžetā apstiprināto vērtību;

                              d)

                              50 % no paredzamajā budžetā apstiprinātajiem pašu resursiem.

                        Ieguldījumi natūrā:

                              a)

                              paredzamajā budžetā norādāmi atsevišķi, lai atspoguļotu kopējos līdzekļus;

                              b)

                              atbilst Regulas (ES, Euratom) Nr. 1141/2014 20. pantam, kā arī valsts tiesību aktiem nodokļu un sociālā nodrošinājuma jomā;

                              c)

                              pieņemami tikai provizoriski, ja to ir apliecinājis ārējais revidents un tas ir apstiprināts lēmumā par galīgo finansējuma summu;

                              d)

                              nav nekustamā īpašuma veidā.

                     II.22. PANTS. BUDŽETA PĀRVIETOJUMI

                  Saņēmējs drīkst koriģēt pielikumā noteikto paredzamo budžetu, veicot pārvietojumus starp dažādām budžeta kategorijām. Šādai korekcijai nav nepieciešams grozījums nolīgumā. Minētos pārvietojumus pamato gada ziņojumā.

                     II.23. PANTS. PĀRSKATU SNIEGŠANAS PIENĀKUMI

                  II.23.1.   Gada ziņojums

                  Vēlams līdz 15. maijam, taču ne vēlāk kā līdz 30. jūnijam pēc N finanšu gada beigām Saņēmējs iesniedz gada ziņojumu, kurā ir šādi elementi:

                              a)

                              gada finanšu pārskati un pievienotās piezīmes, kas attiecas uz Saņēmēja ieņēmumiem un izmaksām, aktīviem un pasīviem finanšu gada sākumā un beigās saskaņā ar tās dalībvalsts tiesību aktiem, kurā atrodas Saņēmēja mītne;

                              b)

                              gada finanšu pārskati, kas balstīti uz starptautiskajiem grāmatvedības standartiem, kuri definēti Eiropas Parlamenta un Padomes Regulas (EK) Nr. 1606/2002 2. pantā (5);

                              c)

                              saraksts ar līdzekļu devējiem un iemaksu izdarītājiem, un atbilstošajiem ziedojumiem un iemaksām, kas paziņoti saskaņā ar Regulas (ES, Euratom) Nr. 1141/2014 20. pantu;

                              d)

                              darbības pārskats;

                              e)

                              finanšu pārskats, kas balstīts uz paredzamā budžeta struktūru;

                              f)

                              detalizēts pārskats par ieņēmumiem, izmaksām, aktīviem un pasīviem;

                              g)

                              e) punktā minētā finanšu pārskata un f) punktā minētā detalizētā pārskata saskaņojums;

                              h)

                              to piegādātāju saraksts, kuri attiecīgajā finanšu gadā ir iekasējuši no Saņēmēja vairāk nekā 10 000 EUR, norādot šo piegādātāju nosaukumu un adresi, kā arī piegādāto preču vai sniegto pakalpojumu jomu.

                        Gada ziņojumā iekļautajai informācijai ir jābūt pietiekamai, lai noteiktu galīgo finansējuma summu.
                  II.23.2.   Ārējās revīzijas ziņojums

                  Ārējās revīzijas ziņojumu, kas norādīts Regulas (ES, Euratom) Nr. 1141/2014 23. panta 3. punktā, Eiropas Parlaments saņem tieši no neatkarīgas ārējas organizācijas vai ekspertiem, kuri pilnvaroti saskaņā ar Regulas (ES, Euratom) Nr. 1141/2014 23. panta 1. punktu.
                  Ārējās revīzijas mērķis ir pārliecināties par finanšu pārskatu ticamību un tajos iekļauto izdevumu likumību un pareizību, jo īpaši par to, vai:

                              a)

                              finanšu pārskati ir sagatavoti saskaņā ar Saņēmējam piemērojamiem valsts tiesību aktiem bez būtiskām neprecizitātēm, kā arī sniedz patiesu un objektīvu priekšstatu par finansiālo stāvokli un darbības rezultātiem;

                              b)

                              finanšu pārskati ir sagatavoti saskaņā ar starptautiskajiem grāmatvedības standartiem, kas definēti Regulas (EK) Nr. 1606/2002 2. pantā;

                              c)

                              deklarētās izmaksas ir faktiski radušās;

                              d)

                              ir uzrādīti visi ieņēmumi;

                              e)

                              finanšu dokumenti, ko Saņēmējs ir iesniedzis Parlamentam, atbilst nolīguma finansiālajiem noteikumiem;

                              f)

                              ir izpildītas saistības, kas izriet no Regulas (ES, Euratom) Nr. 1141/2014, jo īpaši tās 20. panta;

                              g)

                              ir izpildītas saistības, kas izriet no nolīguma, jo īpaši tā II.9. un II.19. panta;

                              h)

                              ieguldījums natūrā Saņēmējam ir faktiski sniegts un ir novērtēts saskaņā ar piemērojamiem noteikumiem;

                              i)

                              visa Savienības finansējuma neizlietotā daļa ir pārnesta uz nākamo finanšu gadu;

                              j)

                              Savienības finansējuma neizlietotā daļa ir izlietota saskaņā ar Finanšu regulas 228. panta 2. punktu;

                              k)

                              viss pašu resursu pārpalikums ir ieskaitīts rezervē.

                     II.24. PANTS. LĒMUMS PAR GADA ZIŅOJUMU

                  Līdz tā gada 30. septembrim, kas seko N finanšu gadam, Eiropas Parlaments apstiprina vai noraida gada ziņojumu, kā noteikts II.23.1. pantā.
                  Ja pēc gada ziņojuma saņemšanas Eiropas Parlaments sešu mēnešu laikā nav nosūtījis rakstisku atbildi, uzskata, ka gada ziņojums ir apstiprināts.
                  Gada ziņojuma apstiprināšana neskar saskaņā ar II.25. pantu īstenoto galīgās finansējuma summas noteikšanu, ar kuru Eiropas Parlaments pieņem galīgo lēmumu par izmaksu attiecināmību.
                  Eiropas Parlaments var pieprasīt papildu informāciju no Saņēmēja, lai varētu pieņemt lēmumu par gada ziņojumu. Šāda pieprasījuma gadījumā termiņu lēmuma pieņemšanai par gada ziņojumu pagarina līdz brīdim, kad Eiropas Parlaments ir saņēmis un izvērtējis pieprasīto informāciju. Termiņu var pagarināt arī tad, ja saskaņā ar Regulas (ES, Euratom) Nr. 1141/2014 24. panta 4. punktu papildu informāciju ir pieprasījusi Eiropas politisko partiju un Eiropas politisko fondu iestāde.
                  Ja gada ziņojumā ir pieļautas būtiskas nepilnības, Eiropas Parlaments var to noraidīt, nepieprasot Saņēmējam papildu informāciju un prasot Saņēmējam 15 darba dienu laikā iesniegt jaunu ziņojumu.
                  Pieprasījumu iesniegt papildu informāciju vai jaunu ziņojumu Saņēmējam nosūta rakstiski.
                  Ja sākotnēji iesniegto gada ziņojumu noraida un pieprasa jaunu ziņojumu, to izskata saskaņā ar šajā pantā aprakstīto apstiprināšanas procedūru.

                     II.25. PANTS. LĒMUMS PAR GALĪGO FINANSĒJUMA SUMMU

                  II.25.1.   Gada ziņojuma ietekme

                  Eiropas Parlamenta lēmums, ar ko nosaka galīgo finansējuma summu, ir balstīts uz gada ziņojumu, kas apstiprināts saskaņā ar II.24. pantu. Ja Eiropas Parlaments ir galīgi noraidījis gada ziņojumu vai Saņēmējs līdz piemērojamajiem termiņiem nav iesniedzis nevienu gada ziņojumu, ar lēmumu par galīgo finansējuma summu nevar noteikt nekādas atmaksājamās izmaksas.
                  II.25.2.   Robežvērtība

                  Galīgā finansējuma summa nedrīkst pārsniegt I.4. pantā paredzēto summu. Tā nedrīkst pārsniegt nedz 90 % no atmaksājamajiem izdevumiem, kas norādīti paredzamajā budžetā, nedz 90 % no atmaksājamajiem izdevumiem, kas faktiski ir radušies.
                  II.25.3.   Neizlietotā finansējuma pārnešana

                  Jebkuru iemaksu daļu, kas netiek izlietota N finanšu gadā, kuram tās piešķirtas, pārnes uz N+1 finanšu gadu un izlieto jebkādiem atmaksājamajiem izdevumiem, kas radušies līdz N+1 gada 31. decembrim. Iepriekšējā gada iemaksu atlikušās summas nedrīkst izmantot, lai finansētu to izdevumu daļu, kas Eiropas politiskajām partijām jāsedz no pašu resursiem.
                  Saņēmējs vispirms izlieto to iemaksas daļu, kas nav izlietota finanšu gadā, par kuru minētā iemaksa piešķirta, un tikai pēc tam visas pēc minētā gada beigām piešķirtās iemaksas.
                  II.25.4.   Lēmums par galīgo finansējuma summu

                  Eiropas Parlaments katru gadu pārbauda izdevumu atbilstību Regulas (ES, Euratom) Nr. 1141/2014, Finanšu regulas un nolīguma noteikumiem. Katru gadu tas lemj par galīgo finansējuma summu, kuru pienācīgi paziņo Saņēmējam.
                  Ja I.4. pantā noteiktā finansējuma summa ir pilnībā izmantota N finanšu gadā, galīgo finansējuma summu nosaka pēc minētā finanšu gada slēgšanas – N+1 gadā.
                  Ja neizlietoto finansējumu pārnes uz N+1 finanšu gadu saskaņā ar II.25.3. pantu, N gada galīgo finansējuma summu nosaka šādi:

                        1. posms:
                      N+1 gadā Eiropas Parlaments pieņem lēmumu par N finanšu gada atmaksājamajām izmaksām un N gada galīgās finansējuma summas pirmo daļu, kas atbilst minētajām izmaksām. Turklāt Eiropas Parlaments nosaka to N finanšu gadam piešķirto neizlietotā finansējuma summu, kas jāpārnes uz N+1 finanšu gadu.

                        2. posms:
                      N+2 gadā Eiropas Parlaments pieņem lēmumu par N+1 finanšu gada atmaksājamajām izmaksām, nosakot, kuras no tām tiks segtas, izmantojot uz N+1 gadu pārnesto neizlietoto finansējumu (galīgās finansējuma summas otro daļu).
                  N gada galīgā finansējuma summa ir saskaņā ar 1. un 2. posmu noteikto summu kopsumma.
                  Tiklīdz tiek noteikta galīgā finansējuma summa, notiek priekšfinansējuma noskaidrošana. Pārnešanas gadījumā katrā no minētajiem posmiem notiek daļēja priekšfinansējuma noskaidrošana.
                  II.25.5.   Neizmantotā finansējuma atgūšana

                  Jebkuru atlikušo iemaksu daļu, kas piešķirta N gadam un nav izlietota līdz N+1 gada beigām, atgūst saskaņā ar Finanšu regulas IV sadaļas 6. nodaļu.
                  II.25.6.   Finansējuma atlikums

                  Ja izmaksātais priekšfinansējums pārsniedz galīgo finansējuma summu, Eiropas Parlaments atgūst nepamatoti izmaksāto priekšfinansējumu.
                  Ja galīgā finansējuma summa pārsniedz izmaksāto priekšfinansējumu, Eiropas Parlaments izmaksā atlikumu.
                  II.25.7.   Pašu resursu pārpalikums

                  a)   Īpašās rezerves uzkrāšana

                  Saņēmējs var uzkrāt īpašas rezerves, izmantojot pašu resursu pārpalikumu.
                  Pašu resursu pārpalikums, kurš jāpārskaita uz īpašās rezerves kontu, ir pašu resursu summa, kas pārsniedz to pašu resursu summu, kura nepieciešama, lai segtu 10 % no atmaksājamām izmaksām, kas faktiski radušās N finanšu gadā. Saņēmējam pirms tam ir jāsedz N finanšu gada neatmaksājamās izmaksas, izmantojot tikai savus pašu resursus.
                  Rezervi izmanto tikai, lai līdzfinansētu atmaksājamās izmaksas un neatmaksājamās izmaksas, kuras visu nākamo nolīgumu īstenošanā ir jāsedz no pašu resursiem.
                  b)   Peļņa

                  Peļņa tiek definēta ka ieņēmumi, kas pārsniedz izdevumus.
                  Ieņēmumi ietver Savienības budžeta finansējumu un Saņēmēja pašu resursus.
                  Trešo personu iemaksas kopīgi rīkotos pasākumos neuzskata par daļu no Saņēmēja pašu resursiem. Turklāt Saņēmējs nedrīkst tieši vai netieši saņemt citu finansējumu no Savienības budžeta. Jo īpaši ir aizliegti ziedojumi no Eiropas Parlamenta politisko grupu budžeta līdzekļiem.
                  Īpašajai rezervei piešķirtais pārpalikums netiek ņemts vērā peļņas aprēķināšanā.
                  c)   Atgūšana

                  Finansējums nedrīkst Saņēmējam radīt peļņu. Eiropas Parlamentam ir tiesības atgūt peļņas procentus atbilstīgi Savienības ieguldījumam atmaksājamās izmaksās.

                     II.26. PANTS. PROCENTI PAR PRIEKŠFINANSĒJUMU

                  Saņēmējs paziņo Eiropas Parlamentam par procentu vai līdzvērtīgas peļņas summu, kas ir gūta no Eiropas Parlamenta saņemtā priekšfinansējuma.
                  Aprēķinot galīgo finansējuma summu, Eiropas Parlamenta atskaita priekšfinansējuma nestos procentus. Procenti netiek iekļauti pašu resursos.

                     II.27. PANTS. ATGŪŠANA

                  Ja Saņēmējam summas ir izmaksātas nepareizi vai ja saskaņā ar nolīguma, Regulas (ES, Euratom) Nr. 1141/2014 vai Finanšu regulas noteikumiem ir pamats piemērot atgūšanas procedūru, Saņēmējs vai Regulas (ES, Euratom) Nr. 1141/2014 30. panta 2. punktā minēta fiziskā persona atmaksā Eiropas Parlamentam attiecīgās summas atbilstīgi Eiropas Parlamenta noteiktajiem nosacījumiem un termiņiem.
                  II.27.1.   Kavējuma procenti

                  Ja Saņēmējs Eiropas Parlamenta noteiktajā termiņā nav veicis atmaksājumu, Eiropas Parlaments nokavētajam maksājumam piemēro kavējuma procentus atbilstīgi II.16. pantā noteiktajai likmei. Kavējuma procenti attiecas uz laiku, kas pagājis no dienas, kad bija noteikts maksājuma termiņš, līdz dienai, kad Eiropas Parlaments ir saņēmis visu tam pienākošos summu, šo dienu ieskaitot.
                  Jebkurš daļējs atmaksājums vispirms sedz soda naudu un kavējuma procentus un tikai pēc tam pamatsummu.
                  II.27.2.   Ieskaits

                  Ja noteiktajā termiņā atmaksājums nav veikts, Eiropas Parlaments tam pienākošās summas var atgūt, tās kompensējot ar jebkādām ar jebkuru citu pamatojumu Saņēmējam maksājamām summām saskaņā ar Finanšu regulas 101. pantu. Ārkārtējos apstākļos, ko pamato nepieciešamība aizsargāt Savienības finanšu intereses, Eiropas Parlaments var ar ieskaitu atgūt līdzekļus pirms paredzētā maksājuma datuma. Saņēmēja iepriekšēja piekrišana nav nepieciešama.
                  II.27.3.   Bankas pakalpojumu izmaksas

                  Izdevumus par bankas pakalpojumiem, kas radušies, Eiropas Parlamentam atgūstot tam pienākošās summas, sedz tikai Saņēmējs.

                     II.28. PANTS. FINANSIĀLĀ GARANTIJA

                  Ja Eiropas Parlaments pieprasa finansiālu garantiju saskaņā ar Finanšu regulas 227. pantu, ir jāievēro šādi nosacījumi:

                              a)

                              finansiālo garantiju sniedz banka vai atzīta finanšu iestāde, vai – ja to pieprasījis Saņēmējs un apstiprinājis Eiropas Parlaments, – trešā persona;

                              b)

                              garantijas devējs ir pirmā pieprasījuma garantijas devējs, un Eiropas Parlamentam nav vispirms jāvēršas ar prasījumu pie galvenā debitora (proti, attiecīgā Saņēmēja); un

                              c)

                              finansiālajai garantijai ir skaidri jāpaliek spēkā, līdz Eiropas Parlaments priekšfinansējumu ir ieskaitījis starpposma maksājumos vai atlikuma maksājumā; ja atlikuma maksāšana notiek atgūšanas veidā, finansiālajai garantijai jābūt spēkā, līdz parāds tiek uzskatīts par pilnībā dzēstu, un Eiropas Parlamentam garantijas summa ir jāatmaksā nākamajā mēnesī.

                     II.29. PANTS. KONTROLE

                  II.29.1.   Vispārīgi noteikumi

                  Ievērojot savu pilnvaru jomu un saskaņā ar Regulas (ES, Euratom) Nr. 1141/2014 V nodaļu un Finanšu regulas 231. panta 1. punktu, Eiropas Parlaments un Eiropas politisko partiju un Eiropas politisko fondu iestāde var jebkurā laikā īstenot to attiecīgās kontroles pilnvaras, lai pārbaudītu, vai Saņēmējs pilnībā ievēro nolīgumā, Regulā (ES, Euratom) Nr. 1141/2014 un Finanšu regulā paredzētos pienākumus.
                  Saņēmējs pienācīgi sadarbojas ar kompetentajām iestādēm un sniedz tām visu vajadzīgo palīdzību to kontroles veikšanai.
                  Eiropas Parlaments un Eiropas politisko partiju un Eiropas politisko fondu iestāde kontroles uzdevumu var deleģēt ārējām struktūrām, kuras ir pienācīgi pilnvarotas rīkoties to vārdā (“pilnvarotās struktūras”).
                  II.29.2.   Pienākums glabāt dokumentus

                  Kā noteikts II.7. pantā, Saņēmējs atbilstošā datu nesējā glabā visus dokumentu oriģinālus, jo īpaši grāmatvedības un nodokļu uzskaiti, tostarp digitalizētus oriģinālus, ja tie atļauti saskaņā ar attiecīgajiem valstu tiesību aktiem un tajos paredzētajiem nosacījumiem.
                  II.29.3.   Pienākums sniegt dokumentus un/vai informāciju

                  Saņēmējs sniedz visus dokumentus un/vai informāciju, tostarp informāciju elektroniskā formātā, ko pieprasa Eiropas Parlaments, Eiropas politisko partiju un Eiropas politisko fondu iestāde vai pilnvarotā struktūra (“kompetentā iestāde”).
                  Visus Saņēmēja sniegtos dokumentus vai informāciju apstrādā saskaņā ar II.6. pantu.
                  II.29.4.   Apmeklējumi uz vietas

                  Kompetentā iestāde Saņēmēja telpās var veikt apmeklējumus uz vietas. Šajā nolūkā tā var rakstiski pieprasīt Saņēmējam veikt attiecīgus pasākumus šādam apmeklējumam atbilstīgā laikposmā, ko nosaka kompetentā iestāde.
                  Apmeklējumā uz vietas Saņēmējs ļauj kompetentajai iestādei piekļūt objektiem un telpām, kurās darbība tiek vai ir tikusi veikta, un visai nepieciešamajai informācijai, tostarp informācijai elektroniskā veidā.
                  Saņēmējs nodrošina, ka informācija ir viegli pieejama brīdī, kad notiek pārbaude uz vietas, un pieprasītā informācija tiek nodota atbilstošā formātā.
                  II.29.5.   Pretrunu revīzijas procedūra

                  Pamatojoties uz kontroles procedūrā izdarītajiem konstatējumiem, Eiropas Parlaments sagatavo provizorisku revīzijas ziņojumu, kuru nosūta Saņēmējam. Saņēmējs var iesniegt apsvērumus 30 kalendāro dienu laikā no provizoriskā revīzijas ziņojuma saņemšanas dienas.
                  Pamatojoties uz provizoriskajā revīzijas ziņojumā ietvertajiem konstatējumiem un iespējamajiem Saņēmēja apsvērumiem, Eiropas Parlaments galīgā revīzijas ziņojumā nosaka savus galīgos revīzijas konstatējumus. Galīgo revīzijas ziņojumu nosūta Saņēmējam 60 kalendāro dienu laikā no dienas, kad beidzies termiņš, kas noteikts apsvērumu iesniegšanai par pagaidu revīzijas ziņojumu.
                  II.29.6.   Revīzijas konstatējumu sekas

                  Neskarot Parlamenta tiesības veikt pasākumus saskaņā ar II.12. līdz II.14. pantu, Eiropas Parlaments galīgos revīzijas konstatējumus pienācīgi ņem vērā saistībā ar galīgās finansējuma summas noteikšanu.
                  Par iespējamas krāpšanas vai piemērojamo noteikumu smagu pārkāpumu gadījumiem, kas atklājušies revīzijas galīgajos konstatējumos, tiek paziņots kompetentajām valsts vai Savienības iestādēm turpmākai rīcībai.
                  Eiropas Parlaments var ar atpakaļejošu spēku pielāgot lēmumu par galīgo finansējuma summu, pamatojoties uz revīzijas galīgajiem konstatējumiem.
                  II.29.7.
                        OLAF kontroles tiesības

                  Eiropas Birojs krāpšanas apkarošanai (OLAF) īsteno savas kontroles tiesības attiecībā uz Saņēmēju saskaņā ar piemērojamajiem noteikumiem un jo īpaši Padomes Regulu (Euratom, EK) Nr. 2185/96 (6), Eiropas Parlamenta un Padomes Regulu Regulu (ES, Euratom) Nr. 883/2013 (7), Finanšu regulas 231. panta 1. punktu un Regulas (ES, Euratom) Nr. 1141/2014 24. panta 4. punktu un 25. panta 7. punktu.
                  Saņēmējs pienācīgi sadarbojas ar OLAF un sniedz tam visu vajadzīgo palīdzību tā kontroles veikšanai.
                  Eiropas Parlaments var jebkurā laikā ar atpakaļejošu spēku pielāgot lēmumu par galīgo finansējuma summu, pamatojoties uz konstatējumiem, kas saņemti no Eiropas Biroja krāpšanas apkarošanai (OLAF) saskaņā ar Regulas (ES, Euratom) Nr. 1141/2014 25. panta 7. punktu. Pirms Eiropas Parlaments pieņem lēmumu ar atpakaļejošu spēku pielāgot lēmumu par galīgo finansējuma summu, Saņēmējs tiek pienācīgi informēts par attiecīgajiem konstatējumiem un Parlamenta nodomu pieņemt lēmumu par galīgo finansējuma summu un tam ir iespēja iesniegt savus apsvērumus.
                  II.29.8.   Eiropas Revīzijas palātas kontroles tiesības

                  Eiropas Revīzijas palāta īsteno savas kontroles tiesības saskaņā ar piemērojamajiem noteikumiem un jo īpaši Finanšu regulas 231. panta 1. punktu un Regulas (ES, Euratom) Nr. 1141/2014 25. panta 6. punktu. Piemēro II.29.3 un II.29.4. pantu.
                  Saņēmējs pienācīgi sadarbojas ar Revīzijas palātu un sniedz tai visu vajadzīgo palīdzību tās kontroles veikšanai.
                  II.29.9.   Nolīguma II.29. panta 1. līdz 4. punktā paredzēto pienākumu neievērošana

                  Ja Saņēmējs neievēro II.29. panta 1. līdz 4. punktā paredzētos pienākumus, Eiropas Parlaments var uzskatīt, ka jebkuras izmaksas, kuras Saņēmējs ir nepietiekami pamatojis, ir neatmaksājamas.

                     PARAKSTI,

                        Saņēmēja vārdā:
                        [vārds/uzvārds/amats]
                        [paraksts]
                        [vieta] [datums]

                        Eiropas Parlamenta vārdā:
                        [vārds/uzvārds]
                        [paraksts]
                        [vieta] [datums]

                        Dublikāts angļu valodā.

                  Pielikums

                     PAREDZAMAIS BUDŽETS

                                 Izdevumi

                              Atmaksājamie izdevumi

                              Budžets

                              Faktiski

                                 A.1. Personāla izmaksas

                                          1.

                                          Algas

                                          2.

                                          Iemaksas

                                          3.

                                          Profesionālā apmācība

                                          4.

                                          Darbinieku komandējumu izdevumi

                                          5.

                                          Citas personāla izmaksas

                                 A.2. Infrastruktūras un darbības izmaksas

                                          1.

                                          Īre, komunālie maksājumi un uzturēšanas izmaksas

                                          2.

                                          Izmaksas par iekārtu uzstādīšanu, darbību un uzturēšanu

                                          3.

                                          Kustamā un nekustamā īpašuma amortizācijas izdevumi

                                          4.

                                          Kancelejas preces un biroja piederumi

                                          5.

                                          Pasts un telekomunikācijas

                                          6.

                                          Izmaksas par drukāšanu, tulkošanu un pārpublicēšanu

                                          7.

                                          Citas infrastruktūras izmaksas

                                 A.3. Administratīvās izmaksas

                                          1.

                                          Izmaksas par dokumentāciju (avīzes, preses aģentūras, datubāzes)

                                          2.

                                          Izmaksas par pētījumiem un zinātnisko izpēti

                                          3.

                                          Juridiskās izmaksas

                                          4.

                                          Grāmatvedības un revīzijas izmaksas

                                          5.

                                          Dažādas administratīvās izmaksas

                                          6.

                                          Atbalsts saistītiem subjektiem

                                 A.4. Sanāksmju un reprezentācijas izmaksas

                                          1.

                                          Sanāksmju izmaksas

                                          2.

                                          Piedalīšanās semināros un konferencēs

                                          3.

                                          Reprezentācijas izmaksas

                                          4.

                                          Izmaksas saistībā ar ielūgumiem

                                          5.

                                          Citas ar sanāksmēm saistītas izmaksas

                                 A.5. Informēšanas un publicitātes izmaksas

                                          1.

                                          Izmaksas par publikācijām

                                          2.

                                          Tīmekļa vietņu izveidošana un uzturēšana

                                          3.

                                          Reklāmas izmaksas

                                          4.

                                          Komunikācijas materiāli (reklāmas suvenīri)

                                          5.

                                          Semināri un izstādes

                                          6.

                                          Vēlēšanu kampaņas

                                          7.

                                          Citas ar informēšanu saistītas izmaksas

                              A. ATMAKSĀJAMIE IZDEVUMI KOPĀ

                                 Neatmaksājamie izdevumi

                                          1.

                                          Piešķīrumi citiem uzkrājumiem

                                          2.

                                          Finansiālas izmaksas

                                          3.

                                          Zaudējumi valūtas maiņas rezultātā

                                          4.

                                          Šaubīgi trešo personu parādi

                                          5.

                                          Citi (precizēt)

                                          6.

                                          Ieguldījumi natūrā

                              B. NEATMAKSĀJAMIE IZDEVUMI KOPĀ

                              C. IZDEVUMI KOPĀ

                                 Ieņēmumi

                              Budžets

                              Faktiski

                              D.1-1. Eiropas Parlamenta finansējums, kas pārnests no gada N-1

                              neattiecas

                              D.1-2. Eiropas Parlamenta finansējums, kas piešķirts N gadam

                              D.1. Eiropas Parlamenta finansējums, kas izmantots, lai segtu 90 % no atmaksājamajām izdevumiem N gadā

                              D.2. Biedru iemaksas

                                          2.1.

                                          no dalībpartijām

                                          2.2.

                                          no individuālajiem biedriem

                              D.3. Ziedojumi

                              D.4. Citi pašu resursi

                              (norādīt)

                              D.5 Ieguldījumi natūrā

                              D. IEŅĒMUMI KOPĀ

                              E. peļņa/zaudējumi (D-C)

                              F. Pašu resursu piešķīrums rezerves kontam

                              G. Peļņa/zaudējumi, lai pārbaudītu atbilstību bezpeļņas noteikumam (E-F)

                              H. Procenti par priekšfinansējumu

                              I. Eiropas Parlamenta finansējums, kas pārnests uz gadu N+1

                              neattiecas

                     Piezīme: struktūra ir tikai aptuvena. Paredzamā budžeta saistošā struktūra tiek publicēta katru gadu kopā ar uzaicinājumu pieteikties iemaksām.

               (1)  OV L 193, 30.7.2018., 1. lpp.

               (2)  OV L 317, 4.11.2014., 1. lpp.

               (3)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).

               (4)  Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).

               (5)  Eiropas Parlamenta un Padomes Regula (EK) Nr. 1606/2002 (2002. gada 19. jūlijs) par starptautisko grāmatvedības standartu piemērošanu (OV L 243, 11.9.2002., 1. lpp.).

               (6)  Padomes Regula (Euratom, EK) Nr. 2185/96 (1996. gada 11. novembris) par pārbaudēm un apskatēm uz vietas, ko Komisija veic, lai aizsargātu Eiropas Kopienu finanšu intereses pret krāpšanu un citām nelikumībām (OV L 292, 15.11.1996., 2. lpp.).

               (7)  Eiropas Parlamenta un Padomes Regula (ES, Euratom) Nr. 883/2013 (2013. gada 11. septembris) par izmeklēšanu, ko veic Eiropas Birojs krāpšanas apkarošanai (OLAF), un ar ko atceļ Eiropas Parlamenta un Padomes Regulu (EK) Nr. 1073/1999 un Padomes Regulu (Euratom) Nr. 1074/1999 (OV L 248, 18.9.2013., 1. lpp.).

            1.b PIELIKUMS

                  DOTĀCIJU NOLĪGUMS [PARAUGS] – FONDS
                  NR. … [IEVIETOT] …
                  Eiropas Parlaments, kura Ģenerālsekretariāta adrese ir:

                     Plateau du Kirchberg, L-2929 Luxembourg

                  turpmāk “Eiropas Parlaments”,
                  kura vārdā šo nolīgumu paraksta
                  [vārds/uzvārds/amats],
                  no vienas puses,
                  un

                              [saņēmēja pilns oficiālais nosaukums]

                              [oficiālais juridiskais statuss]

                              [juridiskās reģistrācijas Nr.]

                              [pilna juridiskā adrese]

                              [PVN maksātāja numurs],

                        turpmāk “Saņēmējs”,
                  kura vārdā šo nolīgumu paraksta:
                  … [pārstāvis, kurš ir pilnvarots uzņemties juridiskas saistības]…,
                  no otras puses,
                  IR VIENOJUŠIES
                  par šādiem īpašajiem noteikumiem, vispārīgajiem noteikumiem, kā arī pielikumiem:

                              1. pielikums. Paredzamais budžets

                              2. pielikums. Darba programma

                        kas ir šā nolīguma neatņemama daļa.
                  Īpašajiem noteikumiem ir lielāks spēks nekā citu šā nolīguma daļu noteikumiem. Vispārīgajiem noteikumiem ir lielāks spēks nekā citu pielikumu noteikumiem.

                        Satura rādītājs

                              I.

                           ĪPAŠIE NOTEIKUMI
                           29

                              I.1. PANTS.

                           NOLĪGUMA PRIEKŠMETS
                           29

                              I.2. PANTS.

                           ATTIECINĀMĪBAS PERIODS
                           29

                              I.3. PANTS.

                           FINANSĒJUMA VEIDS
                           29

                              I.4. PANTS.

                           PROVIZORISKĀ (MAKSIMĀLĀ) FINANSĒJUMA SUMMA
                           29

                              I.5. PANTS.

                           MAKSĀJUMI UN MAKSĀŠANAS KĀRTĪBA
                           30

                              I.5.1.

                           Priekšfinansējums
                           30

                              I.5.2.

                           Atlikuma maksājums vai nepamatoti izmaksāta priekšfinansējuma atgūšana
                           30

                              I.5.3.

                           Valūta
                           30

                              I.6. PANTS.

                           BANKAS KONTS
                           30

                              I.7. PANTS.

                           VISPĀRĪGI ADMINISTRATĪVI NOTEIKUMI
                           30

                              II.

                           VISPĀRĪGI NOTEIKUMI
                           31

                              A DAĻA.

                           JURIDISKIE UN ADMINISTRATĪVIE NOTEIKUMI
                           31

                              II.1. PANTS.

                           DEFINĪCIJAS
                           31

                              II.2. PANTS.

                           SAŅĒMĒJA VISPĀRĒJIE PIENĀKUMI
                           32

                              II.3. PANTS.

                           AR BANKAS KONTU SAISTĪTI PIENĀKUMI
                           32

                              II.4. PANTS.

                           ATBILDĪBA PAR ZAUDĒJUMIEM
                           32

                              II.5. PANTS.

                           KONFIDENCIALITĀTE
                           32

                              II.6. PANTS.

                           PERSONAS DATU APSTRĀDE
                           32

                              II.7. PANTS.

                           UZSKAITES DOKUMENTU GLABĀŠANA
                           33

                              II.8. PANTS.

                           SAVIENĪBAS FINANSĒJUMA ATPAZĪSTAMĪBA
                           33

                              II.8.1.

                           Informācija par Savienības finansējumu
                           33

                              II.8.2.

                           Eiropas Parlamenta atbildību izslēdzošas atrunas
                           33

                              II.8.3.

                           Eiropas Parlamenta publicētā informācija
                           33

                              II.9. PANTS.

                           SAŅĒMĒJA IESPĒJA PIEŠĶIRT LĪGUMSLĒGŠANAS TIESĪBAS
                           33

                              II.9.1.

                           Principi
                           33

                              II.9.2.

                           Uzskaite
                           33

                              II.9.3.

                           Kontrole
                           33

                              II.9.4.

                           Atbildība
                           33

                              II.10. PANTS.

                           FINANSIĀLS ATBALSTS TREŠĀM PERSONĀM
                           34

                              II.11. PANTS.

                           NEPĀRVARAMA VARA
                           34

                              II.12. PANTS.

                           FINANSĒJUMA MAKSĀJUMA APTURĒŠANA
                           34

                              II.12.1.

                           Apturēšanas pamatojums
                           34

                              II.12.2.

                           Apturēšanas procedūra
                           34

                              II.12.3.

                           Apturēšanas sekas
                           34

                              II.12.4.

                           Maksāšanas atsākšana
                           35

                              II.13. PANTS.

                           EIROPAS PARLAMENTA IESPĒJA ATSAUKT FINANSĒŠANAS LĒMUMU
                           35

                              II.13.1.

                           Atsaukšanas pamatojums
                           35

                              II.13.2.

                           Atsaukšanas procedūra
                           35

                              II.13.3.

                           Atsaukšanas sekas
                           35

                              II.14. PANTS.

                           FINANSĒŠANAS LĒMUMA DARBĪBAS IZBEIGŠANA
                           35

                              II.14.1.

                           Izbeigšana pēc Saņēmēja pieprasījuma
                           35

                              II.14.2.

                           Eiropas Parlamenta iespēja veikt izbeigšanu
                           35

                              II.14.3.

                           Izbeigšanas sekas
                           36

                              II.15. PANTS.

                           NODOŠANA
                           36

                              II.16. PANTS.

                           KAVĒJUMA PROCENTI
                           36

                              II.17. PANTS.

                           PIEMĒROJAMIE TIESĪBU AKTI
                           36

                              II.18. PANTS.

                           TIESĪBAS TIKT UZKLAUSĪTAM
                           37

                              B DAĻA.

                           FINANŠU NOTEIKUMI
                           37

                              II.19. PANTS.

                           ATTIECINĀMĀS IZMAKSAS
                           37

                              II.19.1.

                           Nosacījumi
                           37

                              II.19.2.

                           Attiecināmo izmaksu piemēri
                           37

                              II.20. PANTS.

                           Neattiecināmās izmaksas
                           38

                              II.21. PANTS.

                           Ieguldījumi natūrā
                           38

                              II.22. PANTS.

                           BUDŽETA PĀRVIETOJUMI
                           38

                              II.23. PANTS.

                           PĀRSKATU SNIEGŠANAS PIENĀKUMI
                           39

                              II.23.1.

                           Gada ziņojums
                           39

                              II.23.2.

                           Ārējās revīzijas ziņojums
                           39

                              II.24. PANTS.

                           LĒMUMS PAR GADA ZIŅOJUMU
                           40

                              II.25. PANTS.

                           LĒMUMS PAR GALĪGO FINANSĒJUMA SUMMU
                           40

                              II.25.1.

                           Gada ziņojuma ietekme
                           40

                              II.25.2.

                           Robežvērtība
                           40

                              II.25.3.

                           Pārpalikuma pārnešana
                           40

                              II.25.4.

                           Lēmums par galīgo finansējuma summu
                           41

                              II.25.5.

                           Finansējuma atlikums
                           41

                              II.25.6.

                           Peļņa
                           41

                              II.26. PANTS.

                           ATGŪŠANA
                           41

                              II.26.1.

                           Kavējuma procenti
                           41

                              II.26.2.

                           Ieskaits
                           41

                              II.26.3.

                           Bankas pakalpojumu izmaksas
                           41

                              II.27. PANTS.

                           FINANSIĀLĀ GARANTIJA
                           42

                              II.28. PANTS.

                           KONTROLE
                           42

                              II.28.1.

                           Vispārīgi noteikumi
                           42

                              II.28.2.

                           Pienākums glabāt dokumentus
                           42

                              II.28.3.

                           Pienākums sniegt dokumentus un/vai informāciju
                           42

                              II.28.4.

                           Apmeklējumi uz vietas
                           42

                              II.28.5.

                           Pretrunu revīzijas procedūra
                           42

                              II.28.6.

                           Revīzijas konstatējumu sekas
                           43

                              II.28.7.

                           OLAF kontroles tiesības
                           43

                              II.28.8.

                           Eiropas Revīzijas palātas kontroles tiesības
                           43

                              II.28.9.

                           Nolīguma II.28. panta 1.–4. punktā paredzēto pienākumu neievērošana
                           43

                              1. PIELIKUMS.

                           PAREDZAMAIS BUDŽETS
                           44

                              2. PIELIKUMS.

                           DARBA PROGRAMMA
                           46
                        I.
                        ĪPAŠIE NOTEIKUMI

                     I.1. PANTS. NOLĪGUMA PRIEKŠMETS

                  Eiropas Parlaments piešķir finansējumu, lai īstenotu Saņēmēja statūtos noteiktās darbības un mērķus [ievietot] finanšu gadā, saskaņā ar īpašajos noteikumos un vispārīgajos noteikumos (“noteikumi”) paredzētajiem noteikumiem un šā nolīguma pielikumiem.
                  Saņēmējs izlieto finansējumu, lai īstenotu savas statūtos noteiktās darbības un mērķus, uzņemoties atbildību un rīkojoties saskaņā ar šā nolīguma noteikumiem un pielikumiem. Tādējādi tiek īstenots Eiropas Parlamenta [ievietot datumu] pieņemtais finansēšanas lēmums.

                     I.2. PANTS. ATTIECINĀMĪBAS PERIODS

                  Attiecināmības periods Savienības finansējuma saņemšanai ir no [ievietot DD/MM/GG] līdz [ievietot DD/MM/GG].

                     I.3. PANTS. FINANSĒJUMA VEIDS

                  Saņēmējam saskaņā ar Eiropas Parlamenta un Padomes Regulas (ES, Euratom) 2018/1046 (1) (“Finanšu regula”) VIII sadaļu piešķirtā dotācija tiek īstenota kā faktisko attiecināmo izmaksu procentuālas daļas atmaksa.

                     I.4. PANTS. PROVIZORISKĀ (MAKSIMĀLĀ) FINANSĒJUMA SUMMA

                  Eiropas Parlaments piešķir ne vairāk kā [norādīt summu] EUR, kas nepārsniedz 95 % no kopējām aplēstajām attiecināmajām izmaksām.
                  Saņēmēja aplēstās attiecināmās izmaksas ir izklāstītas 1. pielikumā (“paredzamais budžets”). Paredzamais budžets ir līdzsvarots, un tajā ir iekļauts visu Saņēmēja izmaksu un ieņēmumu sadalījums attiecināmības periodā. Attiecināmās izmaksas nošķir no neattiecināmajām izmaksām saskaņā ar II.19. pantu.

                     I.5. PANTS. MAKSĀJUMI UN MAKSĀŠANAS KĀRTĪBA

                  Finansējumu izmaksā, ievērojot turpmāk izklāstīto grafiku un kārtību.
                  I.5.1.   Priekšfinansējums

                  Priekšfinansējuma maksājumu [norādīt summu] EUR apmērā, kas atbilst [100 % pēc noklusējuma; pretējā gadījumā norādīt procentuālo apmēru, kuru finansēšanas lēmumā noteicis Eiropas Parlaments] no maksimālās summas, kas noteikta šā nolīguma I.4. pantā, Saņēmējam veic 30 dienu laikā pēc nolīguma spēkā stāšanās dienas vai – attiecīgā gadījumā – no brīža, kad Eiropas Parlaments ir saņēmis finansiālo garantiju [vajadzības gadījumā norādīt summu: … EUR apmērā] (atkarībā no tā, kurš datums iestājas vēlāk).
                  I.5.2.   Atlikuma maksājums vai nepamatoti izmaksāta priekšfinansējuma atgūšana

                  Finansējuma atlikums Saņēmējam tiek izmaksāts vai jebkāds nepamatoti izmaksāts priekšfinansējums tiek atgūts 30 dienu laikā pēc tam, kad Eiropas Parlaments ir pieņēmis lēmumu par gada ziņojumu un ir noteikta galīgā finansējuma summa, kā norādīts II.23. un II.25. pantā.
                  I.5.3.   Valūta

                  Eiropas Parlaments veic maksājumus euro. Ja nepieciešama reālo izmaksu konvertēšana euro, to veic, piemērojot attiecīgās dienas maiņas kursu, kas publicēts Eiropas Savienības Oficiālā Vēstneša C sērijā vai, ja tas nav iespējams, – piemērojot grāmatvedības mēneša kursu, ko noteicis Eiropas Parlaments un kas ir publicēts tā tīmekļa vietnē, dienā, kad Eiropas Parlaments sagatavo maksājuma uzdevumu, izņemot gadījumus, kad īpašajos noteikumos ir skaidri paredzēts citādi.
                  Uzskata, ka Eiropas Parlaments maksājumu ir veicis dienā, kad ir debetēts tā konts.

                     I.6. PANTS. BANKAS KONTS

                  Maksājumus pārskaita uz Saņēmēja euro kontu vai apakškontu, kurš atvērts kādā no Eiropas Savienības dalībvalstīm reģistrētā bankā un kura rekvizīti ir šādi.

                              Bankas nosaukums: […]

                              Bankas filiāles adrese: […]

                              Precīzi norādīts konta īpašnieks: […]

                              Pilns konta numurs (ieskaitot bankas kodus): […]

                                 IBAN: […]

                                 BIC/SWIFT: […]

                     I.7. PANTS. VISPĀRĪGI ADMINISTRATĪVI NOTEIKUMI

                  Visa saziņa ar Eiropas Parlamentu saistībā ar šo nolīgumu notiek rakstiski, tajā jānorāda šā nolīguma numurs un tā jāsūta uz šādu adresi:

                                 European Parliament

                                 The President

                                 c/o the Director-General of Finance

                                 Office SCH 05B031

                                 L-2929 Luxembourg

                        Uzskata, ka parastos pasta sūtījumus Eiropas Parlaments ir saņēmis dienā, kad tos oficiāli reģistrē Eiropas Parlamenta pasta dienests.
                  Visa saziņa ar Saņēmēju saistībā ar šo nolīgumu notiek rakstiski, tajā jānorāda šā nolīguma numurs un tā jāsūta uz šādu adresi:

                              [Vārds, uzvārds]

                              [Amats]

                              [Saņēmēja oficiālais nosaukums]

                              [Pilna juridiskā adrese]

                        Saņēmējam ir nekavējoties rakstiski jāinformē Eiropas Parlaments par jebkādu adreses maiņu.

                     I.8. PANTS. NOLĪGUMA STĀŠANĀS SPĒKĀ

                  Nolīgums stājas spēkā dienā, kad tas tiek parakstīts Eiropas Parlamenta vārdā.
                  II.
                        VISPĀRĪGI NOTEIKUMI

                     A DAĻA. JURIDISKIE UN ADMINISTRATĪVIE NOTEIKUMI

                     II.1. PANTS. DEFINĪCIJAS

                  Šajā nolīgumā:

                              1)

                                 “darbības pārskats” – rakstisks to izmaksu pamatojums, kuras radušās attiecināmības periodā. Piemēram, paskaidrojums par darbībām, administratīvajām izmaksām utt. Darbības pārskats ir daļa no gada ziņojuma;

                              2)

                                 “gada ziņojums” – ziņojums, kas saskaņā ar Eiropas Parlamenta un Padomes Regulas (ES, Euratom) Nr. 1141/2014 (2) 23. pantu jāiesniedz sešu mēnešu laikā pēc finanšu gada beigām;

                              3)

                                 “finansējuma atlikums” – starpība starp priekšfinansējuma summu atbilstīgi I.5.1. pantam un galīgo finansējuma summu, kas noteikta saskaņā ar II.25.4. pantu;

                              4)

                                 “priekšfinansējuma noskaidrošana” – situācija, kad kredītrīkotājs ir noteicis galīgo finansējuma summu un naudas līdzekļi, ko izmaksā Saņēmējam, vairs nav Savienības īpašums;

                              5)

                                 “interešu konflikts” – situācija, kad Saņēmēja iespēju neitrāli un objektīvi īstenot nolīgumu apdraud iemesli, kas saistīti ar ģimeni, jūtu dzīvi, valstspiederību, mantiskajām vai kādām citām interesēm, kas ir kopīgas ar jebkuru trešo personu un ir saistītas ar nolīguma priekšmetu. Politiska piederība principā netiek uzskatīta par interešu konflikta iemeslu gadījumos, kad politiska partija noslēdz vienošanos ar organizāciju, kurai ir tādi paši politiskie uzskati. Tomēr šādas vienošanas gadījumā ir jānodrošina atbilstība Regulas (ES, Euratom) Nr. 1141/2014 22. pantam;

                              6)

                                 “ieguldījumi natūrā” vai “ziedojumi natūrā” – nefinanšu līdzekļi, kurus trešās puses sniedz Saņēmējam bez maksas saskaņā ar Regulas (ES, Euratom) Nr. 1141/2014 2. panta 7. un 8. punktu;

                              7)

                                 “N finanšu gads” vai “attiecināmības periods” – to darbību īstenošanas periods, kurām finansējums ir piešķirts saskaņā ar šo nolīgumu, kā noteikts I.2. pantā;

                              8)

                                 “nepārvarama vara” – jebkura neparedzama ārkārtas situācija vai notikums, kuru nedz Saņēmējs, nedz Eiropas Parlaments nevar ietekmēt un kura dēļ kāda no pusēm nevar izpildīt kādu no saviem šajā nolīgumā paredzētajiem pienākumiem, un kurš nav saistīts ar kādas puses kļūdu vai nolaidību vai to apakšuzņēmēju, saistīto subjektu vai trešo personu kļūdu vai nolaidību, kas saņem finansiālu atbalstu, un ir nenovēršams, neraugoties uz viņu īstenotu pienācīgu rūpību. Par nepārvaramu varu neuzskata darba strīdus, streikus, finansiālas grūtības vai pakalpojuma neizpildi, iekārtu vai materiālu bojājumus vai to saņemšanas nokavējumus, izņemot gadījumus, ja tie ir attiecīgo nepārvaramas varas apstākļu tiešas sekas;

                              9)

                                 “oficiāli paziņot” – paziņot rakstiski pa pastu vai elektronisko pastu ar paziņojumu par saņemšanu;

                              10)

                                 “krāpšana” – jebkāda tīša darbība vai bezdarbība, kas ietekmē Savienības finanšu intereses un kas saistīta ar viltotu, kļūdainu vai nepilnīgu pārskatu vai dokumentu lietošanu vai uzrādīšanu vai informācijas neizpaušanu, pārkāpjot kādu konkrētu pienākumu;

                              11)

                                 “finansējums” – dotācijas Finanšu regulas VIII sadaļas un Regulas (ES, Euratom) Nr. 1141/2014 IV nodaļas nozīmē;

                              12)

                                 “pārkāpums” – jebkurš Savienības tiesību aktu noteikumu pārkāpums, ko rada Saņēmēja darbība vai bezdarbība un kas negatīvi ietekmē vai negatīvi ietekmētu Savienības budžetu;

                              13)

                                 “pašu resursi” – ārēji finansējuma avoti, kas nav Savienības finansējums. Piemēram: Piemēram, ziedojumi, biedru iemaksas (kā noteikts Regulas (ES, Euratom) Nr. 1141/2014 2. panta 7. un 8. punktā) utt.;

                              14)

                                 “saistīta persona” – jebkura persona, kura pilnvarota pārstāvēt Saņēmēju vai pieņemt lēmumus viņa vārdā;

                              15)

                                 “būtiska kļūda” – jebkurš nolīguma noteikuma pārkāpums, kas radies darbības vai bezdarbības rezultātā un rada vai var radīt zaudējumus Eiropas Savienības budžetam.

                     II.2. PANTS. SAŅĒMĒJA VISPĀRĒJIE PIENĀKUMI

                  Saņēmējs:

                              a)

                              vienīgais uzņemas atbildību un pierādīšanas pienākumu, lai izpildītu visus tam likumā noteiktos pienākumus;

                              b)

                              apņemas atlīdzināt visus zaudējumus, kas radušies Eiropas Parlamentam, īstenojot, tostarp neatbilstoši īstenojot, šo nolīgumu, izņemot nepārvaramas varas gadījumos;

                              c)

                              ir vienīgais atbildētājs trešām personām, tai skaitā par jebkura veida zaudējumiem, kas tām varētu rasties šā nolīguma īstenošanā;

                              d)

                              nekavējoties informē Eiropas Parlamentu par jebkādām izmaiņām savā juridiskajā, finansiālajā, tehniskajā, organizatoriskajā vai īpašumtiesību situācijā, kā arī par jebkādām izmaiņām attiecībā uz tā nosaukumu, adresi vai juridisko pārstāvi;

                              e)

                              veic visus nepieciešamos pasākumus, lai nepieļautu nekādas interešu konflikta situācijas rašanos.

                     II.3. PANTS. AR BANKAS KONTU SAISTĪTI PIENĀKUMI

                  Nolīguma I.6. pantā norādītajam kontam vai apakškontam jābūt tādam, lai varētu identificēt Eiropas Parlamenta pārskaitītās summas un iegūto procentu summu vai līdzvērtīgus ieguvumus.
                  Ja summas, kas ir pārskaitītas uz šo kontu, dod procentus vai līdzvērtīgus ieguvumus saskaņā ar tās valsts tiesību aktiem, kurā šis konts ir atvērts, šos procentus vai citus līdzvērtīgus ieguvumus saskaņā ar Finanšu regulas 8. panta 4. punktu Saņēmējs var paturēt.
                  Eiropas Parlamenta pārskaitītās summas nekādā gadījumā nedrīkst izmantot spekulatīvā nolūkā.
                  Priekšfinansējums ir Savienības īpašums, kamēr nav veikta priekšfinansējuma noskaidrošana attiecībā uz galīgo finansējuma summu.

                     II.4. PANTS. ATBILDĪBA PAR ZAUDĒJUMIEM

                  Eiropas Parlaments neuzņemas atbildību par zaudējumiem, kas nodarīti vai kas radušies Saņēmējam, tostarp par zaudējumiem, kas nodarīti trešām personām šā nolīguma īstenošanas laikā vai rezultātā.
                  Izņemot nepārvaramas varas gadījumus, Saņēmējam vai saistītajai personai ir jāatlīdzina Eiropas Parlamentam visi zaudējumi, kas tam radušies šā nolīguma īstenošanas rezultātā vai sakarā ar to, ka nolīgums nav ticis īstenots pilnībā atbilstoši tā noteikumiem.

                     II.5. PANTS. KONFIDENCIALITĀTE

                  Ja vien šajā nolīgumā, Regulas (ES, Euratom) Nr. 1141/2014 32. pantā un citos piemērojamajos Savienības tiesību aktos nav norādīts citādi, Eiropas Parlaments un Saņēmējs apņemas ievērot konfidencialitāti attiecībā uz jebkuru dokumentu, informāciju vai citiem materiāliem, kas ir tieši saistīti ar šā nolīguma priekšmetu.

                     II.6. PANTS. PERSONAS DATU APSTRĀDE

                  Visus saistībā ar šo nolīgumu savāktos personas datus apstrādā saskaņā ar Regulas (ES, Euratom) Nr. 1141/2014 33. pantu. Jebkāda Eiropas Parlamenta veikta personas datu apstrāde notiek saskaņā ar Eiropas Parlamenta un Padomes Regulu (ES) 2018/1725 (3).
                  Šādus datus apstrādā tikai saistībā ar nolīguma īstenošanu un pārraudzību, neskarot to iespējamu pārsūtīšanu struktūrām, kas atbildīgas par kontroli un revīziju saskaņā ar Savienības tiesību aktiem.
                  Jebkādai personas datu apstrādei, ko Saņēmējs veic saistībā ar šo nolīgumu, piemēro Eiropas Parlamenta un Padomes Regulu (ES) 2016/679 (4). Neskarot citus minētajā regulā paredzētus gadījumus, personas datu apstrāde saistībā ar šo nolīgumu ir atļauta tikai tad, ja tas vajadzīgs šā nolīguma izpildei.

                     II.7. PANTS. UZSKAITES DOKUMENTU GLABĀŠANA

                  Saskaņā ar Finanšu regulas 132. pantu Saņēmējs visus uzskaites dokumentus, apliecinošos dokumentus, statistikas un citus datus, kas attiecas uz nolīguma īstenošanu, glabā piecus gadus pēc atlikuma izmaksāšanas vai nepamatoti izmaksāta priekšfinansējuma atgūšanas.
                  Uzskaiti par revīzijām, pārsūdzībām, tiesvedību, no finansējuma izlietojuma izrietošo prasību izskatīšanu vai Eiropas Prokuratūras (EPPO) vai Eiropas Biroja krāpšanas apkarošanai (OLAF) veiktu izmeklēšanu, ja par tiem paziņots Saņēmējam, glabā līdz šādu revīziju, pārsūdzību, tiesvedības, prasību izskatīšanas vai izmeklēšanas beigām.

                     II.8. PANTS. SAVIENĪBAS FINANSĒJUMA ATPAZĪSTAMĪBA

                  II.8.1.   Informācija par Savienības finansējumu

                  Ja vien Eiropas Parlaments nepieprasa vai nevienojas citādi, jebkurā Saņēmēja paziņojumā vai publikācijā, kas attiecas uz Savienības finansējumu, tostarp konferencēs, semināros vai jebkuros informatīvos vai reklāmas materiālos (piemēram, brošūrās, bukletos, plakātos, prezentācijās, elektroniskā formā u. c.), norāda, ka programma ir saņēmusi finansiālu atbalstu no Eiropas Parlamenta.
                  II.8.2.   Eiropas Parlamenta atbildību izslēdzošas atrunas

                  Jebkurā Saņēmēja paziņojumā vai publikācijā neatkarīgi no to veida un pasniegšanas veida jānorāda, ka par to ir atbildīgs vienīgi tā autors un ka Eiropas Parlaments nav atbildīgs par to, kā varētu tikt izmantota informācija, kas ietverta šajā paziņojumā vai publikācijā.
                  II.8.3.   Eiropas Parlamenta publicētā informācija

                  Eiropas Parlaments tīmekļa vietnē publicē Regulas (ES, Euratom) Nr. 1141/2014 32. pantā minēto informāciju.

                     II.9. PANTS. SAŅĒMĒJA IESPĒJA PIEŠĶIRT LĪGUMSLĒGŠANAS TIESĪBAS

                  II.9.1.   Principi

                  Ja Saņēmējs noslēdz iepirkuma līgumus, lai īstenotu nolīgumu, Saņēmējam ir jārīko piedāvājumu konkurss un tiesības slēgt līgumu jāpiešķir pretendentam ar saimnieciski visizdevīgāko piedāvājumu vai attiecīgā gadījumā – piedāvājumam ar viszemāko cenu. Saņēmējs nepieļauj nekādus interešu konfliktus.
                  Ja līguma vērtība pārsniedz 60 000 EUR vienam piegādātājam par konkrētu preci vai pakalpojumu, Saņēmējs iegūst vismaz trīs piedāvājumus, kas saņemti pēc rakstiska uzaicinājuma iesniegt priekšlikumus, kurā sīki izklāstītas iepirkuma prasības. Attiecīgo līgumu termiņš nepārsniedz piecus gadus.
                  Ja pēc rakstiska uzaicinājuma iesniegt priekšlikumus ir iegūti mazāk kā trīs piedāvājumi, Saņēmējam ir pienākums pierādīt, ka vairāk piedāvājumu attiecīgajam iepirkumam nevarēja iegūt.
                  II.9.2.   Uzskaite

                  Saņēmējs dokumentē piedāvājumu vērtēšanu un rakstveidā pamato galīgā piegādātāja izvēli.
                  II.9.3.   Kontrole

                  Saņēmējs nodrošina Eiropas Parlamentam, Eiropas politisko partiju un Eiropas politisko fondu iestādei, Eiropas Revīzijas palātai un Eiropas Birojam krāpšanas apkarošanai (OLAF) iespēju izmantot to Regulas (ES, Euratom) Nr. 1141/2014 V nodaļā paredzētās kontroles pilnvaras. Saņēmējs nodrošina, ka ar trešām pusēm noslēgtie līgumi paredz iespēju iepriekš minētās pilnvaras īstenot arī attiecībā uz trešām pusēm.
                  II.9.4.   Atbildība

                  Vienīgi Saņēmējs ir atbildīgs par šā nolīguma īstenošanu un tā noteikumu ievērošanu. Saņēmējs apņemas veikt vajadzīgos pasākumus, lai nodrošinātu, ka līgumslēdzējs atsakās no visām tiesībām attiecībā pret Eiropas Parlamentu saistībā ar nolīgumu.

                     II.10. PANTS. FINANSIĀLS ATBALSTS TREŠĀM PERSONĀM

                  Saņēmēja sniegts finansiāls atbalsts trešām personām Finanšu regulas 204. panta nozīmē var būt attiecināmās izmaksas, ja ir izpildīti šādi nosacījumi:

                              a)

                              Saņēmējs finansiālo atbalstu ir piešķīris šādām trešām personām: … [norādīt iespējamo saņēmēju vārdus vai nosaukumus, kā minēts pieteikuma veidlapā];

                              b)

                              katrai trešai personai piešķirtais finansiālais atbalsts nepārsniedz 60 000 EUR;

                              c)

                              trešā persona to izmanto attiecināmajām izmaksām;

                              d)

                              Saņēmējs garantē šāda finansiālā atbalsta iespējamu atgūšanu.

                        Valsts vai Eiropas politiskā partija un valsts vai Eiropas politiskais fonds nav uzskatāms par trešo personu šā panta nozīmē.
                  Saņēmējs nodrošina Eiropas Parlamentam, Eiropas politisko partiju un Eiropas politisko fondu iestādei, Eiropas Revīzijas palātai un Eiropas Birojam krāpšanas apkarošanai (OLAF) iespēju izmantot tiem Regulas (ES, Euratom) Nr. 1141/2014 V nodaļā un Finanšu regulas 129. pantā paredzētās kontroles pilnvaras.

                     II.11. PANTS. NEPĀRVARAMA VARA

                  Ja Eiropas Parlaments vai Saņēmējs saskaras ar nepārvaramas varas gadījumu, tas nekavējoties par to informē otru pusi ierakstītā vēstulē ar paziņojumu par saņemšanu vai līdzvērtīgā veidā, norādot attiecīgā gadījuma veidu, iespējamo ilgumu un paredzamās sekas.
                  Eiropas Parlaments un Saņēmējs veic visus pasākumus, lai samazinātu iespējamos zaudējumus, kas varētu rasties nepārvaramas varas gadījumā.
                  Ja nepārvaramas varas gadījuma dēļ Eiropas Parlaments vai Saņēmējs nav varējis izpildīt nolīgumā noteiktās saistības, to neuzskata par pārkāpumu.

                     II.12. PANTS. FINANSĒJUMA MAKSĀJUMA APTURĒŠANA

                  II.12.1.   Apturēšanas pamatojums

                  Neskarot Finanšu regulas 202. panta 2. punktu, Eiropas Parlamentam ir tiesības apturēt finansējuma maksāšanu:

                              i)

                              ja Eiropas Parlamentam ir aizdomas par to, ka Saņēmējs līgumslēgšanas tiesību piešķiršanas procedūrā vai nolīguma īstenošanā ir pieļāvis būtiskas kļūdas, pārkāpumus vai krāpšanu vai nav izpildījis pienākumus, un tam ir jāpārbauda, vai minētais faktiski noticis;

                              ii)

                              ja Saņēmējam ir piemērotas Regulas (ES, Euratom) Nr. 1141/2014 27. panta 4. punktā paredzētās finansiālās sankcijas, līdz tiek veikts ar attiecīgajām finansiālajām sankcijām saistītais maksājums.

                        II.12.2.   Apturēšanas procedūra

                        1. posms
                      – pirms maksājuma apturēšanas Eiropas Parlaments oficiāli paziņo Saņēmējam par savu nodomu veikt apturēšanu, norādot iemeslus, kādēļ tas vēlas to darīt, un aicina Saņēmēju iesniegt apsvērumus 30 kalendāro dienu laikā pēc šāda paziņojuma saņemšanas.

                        2. posms
                      – ja pēc apsvērumu iesniegšanai paredzētā termiņa beigām Eiropas Parlaments nolemj neīstenot apturēšanas procedūru, tas par minēto lēmumu paziņo Saņēmējam.
                  Ja pēc apsvērumu iesniegšanai paredzētā termiņa beigām Eiropas Parlaments nolemj īstenot apturēšanas procedūru, tas par šādu lēmumu oficiāli paziņo Saņēmējam, izmantojot pamatotu lēmumu par apturēšanu, informējot Saņēmēju par:

                              i)

                              nepieciešamās pārbaudes pabeigšanas paredzamo datumu II.12.1. panta i) punktā minētajā gadījumā; un

                              ii)

                              visiem tiesiskās aizsardzības līdzekļiem.

                        II.12.3.   Apturēšanas sekas

                  Maksājuma apturēšanas rezultātā Saņēmējam nav tiesību saņemt nekādus maksājumus no Eiropas Parlamenta, kamēr nav pabeigta II.12.2. panta i) punktā minētā saskaņā ar 2. posmu veiktā pārbaude vai apturēšanas iemesli vairs nepastāv. Minētais neskar Eiropas Parlamenta tiesības atsaukt vai izbeigt finansēšanas lēmumu saskaņā ar II.13 un II.14. pantu.
                  II.12.4.   Maksāšanas atsākšana

                  No brīža, kad maksājumu apturēšanas iemesli vairs nepastāv, visi attiecīgie maksājumi tiek atsākti un Eiropas Parlaments paziņo par to Saņēmējam.

                     II.13. PANTS. EIROPAS PARLAMENTA IESPĒJA ATSAUKT FINANSĒŠANAS LĒMUMU

                  II.13.1.   Atsaukšanas pamatojums

                  Eiropas Parlamentam ir tiesības atsaukt finansēšanas lēmumu, pamatojoties uz Iestādes lēmumu svītrot Saņēmēju no reģistra, izņemot Regulas (ES, Euratom) Nr. 1141/2014 30. panta 2. punktā paredzētos gadījumus.
                  II.13.2.   Atsaukšanas procedūra

                        1. posms
                      – pirms finansēšanas lēmuma atsaukšanas Eiropas Parlaments oficiāli paziņo Saņēmējam par savu nodomu veikt atsaukšanu, norādot iemeslus, kādēļ tas vēlas to darīt, un aicina Saņēmēju iesniegt apsvērumus 30 kalendāro dienu laikā pēc šāda paziņojuma saņemšanas.

                        2. posms
                      – ja pēc apsvērumu iesniegšanai paredzētā termiņa beigām Eiropas Parlaments nolemj neatsaukt finansēšanas lēmumu, tas par šādu lēmumu paziņo Saņēmējam.
                  Ja pēc apsvērumu iesniegšanai paredzētā termiņa beigām Eiropas Parlaments nolemj atsaukt finansēšanas lēmumu, tas par šādu lēmumu oficiāli paziņo Saņēmējam, izmantojot pamatotu lēmumu par atsaukšanu.

                        3. posms
                      – pēc lēmuma pieņemšanas par finansēšanas lēmuma atsaukšanu Eiropas Parlaments nekavējoties paziņo Saņēmējam par dotāciju nolīguma izbeigšanu.
                  II.13.3.   Atsaukšanas sekas

                  Lēmumam par finansēšanas lēmuma atsaukšanu ir atpakaļejošs spēks no finansēšanas lēmuma pieņemšanas dienas.
                  Dotāciju nolīguma izbeigšana stājas spēkā nekavējoties pēc paziņošanas Saņēmējam.
                  Visas summas, kas samaksātas saskaņā ar dotāciju nolīgumu, uzskata par nepamatotām un atgūst saskaņā ar piemērojamiem Finanšu regulas noteikumiem.

                     II.14. PANTS. FINANSĒŠANAS LĒMUMA DARBĪBAS IZBEIGŠANA

                  II.14.1.   Izbeigšana pēc Saņēmēja pieprasījuma

                  Saņēmējs var pieprasīt finansēšanas lēmuma darbības izbeigšanu.
                  Saņēmējs oficiāli paziņo Eiropas Parlamentam par izbeigšanu, norādot:

                              a)

                              izbeigšanas iemeslus; un

                              b)

                              datumu, kurā izbeigšana stājas spēkā un kurš nav agrāk par oficiālā paziņojuma nosūtīšanas dienu.

                        Finansēšanas lēmuma darbības izbeigšana stājas spēkā dienā, kas noteikta lēmumā par darbības izbeigšanu, vai, ja šāds datums nav noteikts, dienā, kad par to paziņo Saņēmējam. Pēc finansēšanas lēmuma darbības izbeigšanas Eiropas Parlaments nekavējoties izbeidz dotāciju nolīgumu, un šis lēmums stājas spēkā tajā pašā dienā.
                  II.14.2.   Eiropas Parlamenta iespēja veikt izbeigšanu

                  II.14.2.A   Izbeigšanas pamatojums

                  Eiropas Parlaments ir tiesīgs izbeigt finansēšanas lēmuma darbību kādā no turpmāk minētajiem gadījumiem:

                              a)

                              pamatojoties uz Eiropas politisko partiju un Eiropas politisko fondu iestādes lēmumu svītrot Saņēmēju no reģistra Regulas (ES, Euratom) Nr. 1141/2014 30. panta 2. punktā paredzētajos gadījumos;

                              b)

                              ja Saņēmējs vairs neatbilst Regulas (ES, Euratom) Nr. 1141/2014 18. panta 2. punktam;

                              c)

                              gadījumos, kas minēti Finanšu regulas 131. un 202. pantā;

                              d)

                              uz Saņēmēju vai jebkuru saistītu personu, kura ir uzņēmusies neierobežotu atbildību par Saņēmēja parādiem, attiecas kāds no Finanšu regulas 136. panta 1. punkta a) vai b) apakšpunktā minētajiem gadījumiem;

                              e)

                              ja Saņēmējs vai jebkura saistīta persona ir iesaistīta kādā no situācijām, kas minētas Finanšu regulas 136. panta 1. punkta c) līdz h) apakšpunktā vai 136. panta 2. punktā;

                              f)

                              ja Saņēmējs vairs neatbilst Saņēmēja statusam saskaņā ar Regulas (ES, Euratom) Nr. 1141/2014 10. panta 6. punktu.

                        II.14.2.B   Izbeigšanas procedūra

                        1. posms
                      – pirms finansēšanas lēmuma darbības izbeigšanas Eiropas Parlaments oficiāli paziņo Saņēmējam par savu nodomu veikt izbeigšanu, norādot iemeslus, kādēļ tas vēlas to darīt, un aicina Saņēmēju iesniegt apsvērumus 30 kalendāro dienu laikā pēc šāda paziņojuma saņemšanas.

                        2. posms
                      – ja pēc apsvērumu iesniegšanai paredzētā termiņa beigām Eiropas Parlaments nolemj neizbeigt finansēšanas lēmuma darbību, tas par šādu lēmumu paziņo Saņēmējam.
                  Ja pēc apsvērumu iesniegšanai paredzētā termiņa beigām Eiropas Parlaments nolemj izbeigt finansēšanas lēmuma darbību, tas par šādu lēmumu oficiāli paziņo Saņēmējam, izmantojot pamatotu lēmumu par izbeigšanu.

                        3. posms
                      – pēc lēmuma pieņemšanas par finansēšanas lēmuma darbības izbeigšanu Eiropas Parlaments nekavējoties paziņo Saņēmējam par dotāciju nolīguma izbeigšanu.
                  II.14.3.   Izbeigšanas sekas

                  Finansēšanas lēmuma darbības izbeigšana stājas spēkā ex nunc dienā, kas noteikta lēmumā par darbības izbeigšanu, vai, ja šāds datums nav noteikts, dienā, kad par to paziņo Saņēmējam. Dotāciju nolīguma izbeigšana stājas spēkā tajā pašā dienā.
                  Izmaksas, kas Saņēmējam faktiski radušās no dienas, kad stājas spēkā finansēšanas lēmuma darbības izbeigšana, uzskata par neattiecināmām izmaksām, un attiecīgo priekšfinansējumu atgūst saskaņā ar piemērojamiem Finanšu regulas noteikumiem.

                     II.15. PANTS. NODOŠANA

                  Saņēmējs nevienu savu maksājumu prasījumu pret Eiropas Parlamentu nedrīkst nodot kādai trešai personai, izņemot, ja Eiropas Parlaments to iepriekš apstiprina, pamatojoties uz pamatotu rakstisku Saņēmēja pieprasījumu.
                  Ja Eiropas Parlaments rakstiski neapstiprina nodošanu vai šāda apstiprinājuma noteikumi netiek ievēroti, nodošanai nav juridiska spēka.
                  Nodošana nekādā ziņā neatbrīvo Saņēmēju no tā pienākumiem pret Eiropas Parlamentu.

                     II.16. PANTS. KAVĒJUMA PROCENTI

                  Ja Eiropas Parlaments neveic maksājumu, ievērojot maksājumam noteikto termiņu, Saņēmējs ir tiesīgs saņemt kavējuma procentus saskaņā ar likmi (“atskaites likme”), ko Eiropas Centrālā banka piemēro savām kapitāla refinansēšanas operācijām euro un kas ir palielināta par trijiem ar pusi procentu punktiem. Atskaites likme ir likme, kas ir spēkā tā mēneša pirmajā dienā, kurā beidzās maksājuma termiņš, un kas ir publicēta Eiropas Savienības Oficiālā Vēstneša C sērijā.
                  Ja Eiropas Parlaments aptur maksājumus, kā paredzēts II.12. pantā, šādu rīcību nevar uzskatīt par nokavētu maksājumu.
                  Kavējuma procenti aptver periodu no dienas pēc maksājuma termiņa dienas līdz maksājuma faktiskās izpildes dienai (ieskaitot).
                  Atkāpjoties no pirmās daļas, ja aprēķināto procentu summa nepārsniedz 200 EUR, Eiropas Parlamentam tā ir jāizmaksā Saņēmējam vienīgi tad, ja Saņēmējs to pieprasa divu mēnešu laikā no nokavētā maksājuma saņemšanas dienas.

                     II.17. PANTS. PIEMĒROJAMIE TIESĪBU AKTI

                  Šo nolīgumu reglamentē piemērojamie Savienības tiesību akti un jo īpaši Regula (ES, Euratom) Nr. 1141/2014, kā arī piemērojamie Finanšu regulas noteikumi, kuri ir pilnībā piemērojami. Nepieciešamības gadījumā tos papildina tās dalībvalsts tiesību akti, kurā atrodas Saņēmēja mītne.

                     II.18. PANTS. TIESĪBAS TIKT UZKLAUSĪTAM

                  Gadījumos, kad saskaņā ar šo nolīgumu Saņēmējs vai Regulas (ES, Euratom) Nr. 1141/2014 27.a pantā minēta fiziskā persona ir tiesīga iesniegt savus apsvērumus, Saņēmējam vai attiecīgajai fiziskajai personai ir 10 darba dienas, lai iesniegtu rakstiskus apsvērumus, ja vien skaidri nav paredzēts citādi. Šo laikposmu pēc Saņēmēja vai attiecīgās fiziskās personas argumentēta pieprasījuma var vienu reizi pagarināt vēl par 10 darba dienām.

                     B DAĻA. FINANŠU NOTEIKUMI

                     II.19. PANTS. ATTIECINĀMĀS IZMAKSAS

                  II.19.1.   Nosacījumi

                  Lai izmaksas varētu uzskatīt par tiesīgām saņemt Savienības finansējumu, un saskaņā ar Finanšu regulas 186. pantu izmaksām ir jāatbilst šādiem kritērijiem:

                              a)

                              tās ir tieši saistītas ar nolīguma priekšmetu, un tās iekļauj paredzamajā budžetā, kas pievienots nolīgumam;

                              b)

                              tās ir nepieciešamas nolīguma īstenošanai;

                              c)

                              tās ir saprātīgas, pamatotas un atbilst pareizas finanšu pārvaldības principam, jo īpaši attiecībā uz ekonomiju un efektivitāti;

                              d)

                              tās ir radušās I.2. pantā paredzētajā attiecināmības periodā, izņemot izmaksas, kas saistītas ar gada ziņojumiem un finanšu pārskatu un attiecīgo kontu apliecinājumiem;

                              e)

                              tās ir faktiski radušās Saņēmējam;

                              f)

                              tās ir identificējamas un pārbaudāmas, iegrāmatotas Saņēmēja kontos saskaņā ar tam piemērojamajiem grāmatvedības standartiem;

                              g)

                              tās atbilst piemērojamo nodokļu un sociālās nodrošināšanas tiesību aktu prasībām;

                              h)

                              tās atbilst II.9.1. panta pirmajai daļai un – parasti – II.9.1. panta otrajai daļai.

                        Saņēmēja grāmatvedības un iekšējās revīzijas procedūrām jābūt tādām, lai izmaksas un ieņēmumus, kas deklarēti gada ziņojumā, varētu tieši salīdzināt ar finanšu pārskatiem un atbilstīgajiem apliecinošajiem dokumentiem.
                  II.19.2.   Attiecināmo izmaksu piemēri

                  Īpaši un ciktāl tas atbilst šā panta 1. punktā minētajiem kritērijiem, neskarot Finanšu regulas 186. pantu, attiecināmas ir šādas darbības izmaksas:

                              a)

                              administratīvās izmaksas un izmaksas, kas saistītas ar tehnisko atbalstu, sanāksmēm, pētniecību, pārrobežu pasākumiem, pētījumiem, informāciju un publikācijām;

                              b)

                              personāla izmaksas, kas ietver faktiskās algas, sociālā nodrošinājuma iemaksas un citas tiesību aktos noteiktās izmaksas saistībā ar atalgojumu, ciktāl tās nepārsniedz vidējo likmi atbilstoši Saņēmēja parastajai atalgojuma politikai;

                              c)

                              darbinieku ceļa un uzturēšanās izdevumi, ciktāl tie atbilst Saņēmēja parastajai praksei attiecībā uz ceļa izdevumiem;

                              d)

                              iekārtu vai citu aktīvu (jaunu vai lietotu) amortizācijas izmaksas, kas iegrāmatotas Saņēmēja grāmatvedības pārskatos, ja aktīvs:

                                          i)

                                          tiek norakstīts saskaņā ar starptautiskajiem grāmatvedības standartiem un Saņēmēja parasto grāmatvedības praksi; un

                                          ii)

                                          ir iegādāts saskaņā ar II.9.1. panta pirmo daļu un – parasti – II.9.1. panta otro daļu, ja pirkums noticis attiecināmības periodā;

                              e)

                              izmaksas saistībā ar plaša patēriņa precēm un piegādēm un citiem līgumiem, ar nosacījumu, ka tie:

                                          i)

                                          ir iegādāti saskaņā ar II.9.1. panta pirmo daļu un – parasti – II.9.1. panta otro daļu; un

                                          ii)

                                          ir tieši saistīti ar nolīguma priekšmetu;

                              f)

                              izmaksas, kuras rodas tieši no prasībām, kas ir noteiktas nolīgumā, attiecīgā gadījumā ieskaitot izmaksas par finanšu pakalpojumiem (jo īpaši izmaksas par finansiālajām garantijām), ja attiecīgie pakalpojumi iegādāti saskaņā ar II.9.1. panta pirmo daļu un – parasti – II.9.1. panta otro daļu.

                     II.20. PANTS. NEATTIECINĀMĀS IZMAKSAS

                  Neskarot šā nolīguma II.19.1. pantu un Finanšu regulas 186. pantu, šādas izmaksas neuzskata par attiecināmām:

                              a)

                              ienākumus no kapitāla un Saņēmēja izmaksātās dividendes;

                              b)

                              parādus un ar parādu atmaksu saistītus izdevumus;

                              c)

                              uzkrājumus zaudējumiem vai parādiem;

                              d)

                              parāda procentus;

                              e)

                              nedrošus parādus;

                              f)

                              zaudējumus darījumos ar valūtu;

                              g)

                              izmaksas, ko iekasē Saņēmēja banka, par pārskaitījumiem no Eiropas Parlamenta;

                              h)

                              izmaksas, ko Saņēmējs deklarējis saskaņā ar citu pasākumu, par kuru tiek saņemta no Savienības budžeta finansēta dotācija;

                              i)

                              ieguldījumus natūrā;

                              j)

                              pārmērīgus vai nepārdomātus izdevumus;

                              k)

                              atskaitāmo PVN;

                              l)

                              konkrētām trešām personām nodrošinātu finansējumu, kas ir aizliegts saskaņā ar Regulas (ES, Euratom) Nr. 1141/2014 22. pantu.

                     II.21. PANTS. IEGULDĪJUMI NATŪRĀ

                  Eiropas Parlaments ļauj Saņēmējam nolīguma īstenošanas gaitā saņemt ieguldījumus natūrā, ja šādu ieguldījumu vērtība nepārsniedz:

                              a)

                              izmaksas, kas faktiski radušās un ko pienācīgi pamato to trešo personu grāmatvedības dokumenti, kuras veikušas šos ieguldījumus Saņēmējam bez maksas, taču pašas uzņēmušās attiecīgās izmaksas;

                              b)

                              vai, ja šādu dokumentu nav, izmaksas, kas atbilst attiecīgajā tirgū vispārpieņemtām izmaksām;

                              c)

                              to paredzamajā budžetā apstiprināto vērtību;

                              d)

                              50 % no paredzamajā budžetā apstiprinātajiem pašu resursiem.

                        Ieguldījumi natūrā:

                              a)

                              paredzamajā budžetā norādāmi atsevišķi, lai atspoguļotu kopējos līdzekļus;

                              b)

                              atbilst Regulas (ES, Euratom) Nr. 1141/2014 20. pantam, kā arī valsts tiesību aktiem nodokļu un sociālā nodrošinājuma jomā;

                              c)

                              pieņemami tikai provizoriski, ja to ir apliecinājis ārējais revidents un tas ir apstiprināts lēmumā par galīgo finansējuma summu;

                              d)

                              nav nekustamā īpašuma veidā.

                     II.22. PANTS. BUDŽETA PĀRVIETOJUMI

                  Saņēmējs drīkst koriģēt 1. pielikumā noteikto paredzamo budžetu, veicot pārvietojumus starp dažādām budžeta kategorijām. Šādai korekcijai nav nepieciešams grozījums nolīgumā. Minētos pārvietojumus pamato gada ziņojumā.

                     II.23. PANTS. PĀRSKATU SNIEGŠANAS PIENĀKUMI

                  II.23.1.   Gada ziņojums

                  Vēlams līdz 15. maijam, taču ne vēlāk kā līdz 30. jūnijam pēc N finanšu gada beigām Saņēmējs iesniedz gada ziņojumu, kurā ir šādi elementi:

                              a)

                              gada finanšu pārskati un pievienotās piezīmes, kas attiecas uz Saņēmēja ieņēmumiem un izmaksām, aktīviem un pasīviem finanšu gada sākumā un beigās saskaņā ar tās dalībvalsts tiesību aktiem, kurā atrodas Saņēmēja mītne;

                              b)

                              gada finanšu pārskati, kas balstīti uz starptautiskajiem grāmatvedības standartiem, kuri definēti Eiropas Parlamenta un Padomes Regulas (EK) Nr. 1606/2002 2. pantā (5);

                              c)

                              saraksts ar līdzekļu devējiem un iemaksu izdarītājiem, un atbilstošajiem ziedojumiem un iemaksām, kas paziņoti saskaņā ar Regulas (ES, Euratom) Nr. 1141/2014 20. pantu;

                              d)

                              darbības pārskats;

                              e)

                              finanšu pārskats, kas balstīts uz paredzamā budžeta struktūru;

                              f)

                              detalizēts pārskats par ieņēmumiem, izmaksām, aktīviem un pasīviem;

                              g)

                              e) punktā minētā finanšu pārskata un f) punktā minētā detalizētā pārskata saskaņojums;

                              h)

                              to piegādātāju saraksts, kuri attiecīgajā finanšu gadā ir iekasējuši no Saņēmēja vairāk nekā 10 000 EUR, norādot šo piegādātāju nosaukumu un adresi, kā arī piegādāto preču vai sniegto pakalpojumu jomu.

                        Ja tiek veikta II.25.3. pantā minētā pārnešana, gada ziņojumā ir jāiekļauj dokumenti, kas minēti d), e), f) un g) punktā un kas attiecas uz tā gada pirmo ceturksni, kurš seko pēc attiecīgā finanšu gada.
                  Gada ziņojumā iekļautajai informācijai ir jābūt pietiekamai, lai noteiktu galīgo finansējuma summu.
                  II.23.2.   Ārējās revīzijas ziņojums

                  Ārējās revīzijas ziņojumu, kas norādīts Regulas (ES, Euratom) Nr. 1141/2014 23. panta 3. punktā, Eiropas Parlaments saņem tieši no neatkarīgas ārējas organizācijas vai ekspertiem, kuri pilnvaroti saskaņā ar Regulas (ES, Euratom) Nr. 1141/2014 23. panta 1. punktu.
                  Ārējās revīzijas mērķis ir pārliecināties par finanšu pārskatu ticamību un tajos iekļauto izdevumu likumību un pareizību, jo īpaši par to, vai:

                              a)

                              finanšu pārskati ir sagatavoti saskaņā ar Saņēmējam piemērojamiem valsts tiesību aktiem bez būtiskām neprecizitātēm, kā arī sniedz patiesu un objektīvu priekšstatu par finansiālo stāvokli un darbības rezultātiem;

                              b)

                              finanšu pārskati ir sagatavoti saskaņā ar starptautiskajiem grāmatvedības standartiem, kas definēti Regulas (EK) Nr. 1606/2002 2. pantā;

                              c)

                              deklarētās izmaksas ir faktiski radušās;

                              d)

                              ir uzrādīti visi ieņēmumi;

                              e)

                              finanšu dokumenti, ko Saņēmējs ir iesniedzis Parlamentam, atbilst nolīguma finansiālajiem noteikumiem;

                              f)

                              ir izpildītas saistības, kas izriet no Regulas (ES, Euratom) Nr. 1141/2014, jo īpaši tās 20. panta;

                              g)

                              ir izpildītas saistības, kas izriet no šā nolīguma, jo īpaši tā II.9. un II.19. panta;

                              h)

                              ieguldījums natūrā Saņēmējam ir faktiski sniegts un ir novērtēts saskaņā ar piemērojamiem noteikumiem;

                              i)

                              viss Savienības finansējuma pārpalikums ir pārnests uz nākamo finanšu gadu un ir izlietots finanšu gada pirmajā ceturksnī saskaņā ar Finanšu regulas 222. panta 7. punktu;

                              j)

                              viss pašu resursu pārpalikums ir ieskaitīts rezervē.

                     II.24. PANTS. LĒMUMS PAR GADA ZIŅOJUMU

                  Līdz tā gada 30. septembrim, kas seko N finanšu gadam, Eiropas Parlaments apstiprina vai noraida gada ziņojumu, kā noteikts II.23.1. pantā.
                  Ja pēc gada ziņojuma saņemšanas Eiropas Parlaments sešu mēnešu laikā nav nosūtījis rakstisku atbildi, uzskata, ka gada ziņojums ir apstiprināts.
                  Gada ziņojuma apstiprināšana neskar saskaņā ar II.25. pantu īstenoto galīgās finansējuma summas noteikšanu, ar kuru Eiropas Parlaments pieņem galīgo lēmumu par izmaksu attiecināmību.
                  Eiropas Parlaments var pieprasīt papildu informāciju no Saņēmēja, lai varētu pieņemt lēmumu par gada ziņojumu. Šāda pieprasījuma gadījumā termiņu lēmuma pieņemšanai par gada ziņojumu pagarina līdz brīdim, kad Eiropas Parlaments ir saņēmis un izvērtējis pieprasīto informāciju. Termiņu var pagarināt arī tad, ja saskaņā ar Regulas (ES, Euratom) Nr. 1141/2014 24. panta 4. punktu papildu informāciju ir pieprasījusi Eiropas politisko partiju un Eiropas politisko fondu iestāde.
                  Ja gada ziņojumā ir pieļautas būtiskas nepilnības, Eiropas Parlaments var to noraidīt, nepieprasot Saņēmējam papildu informāciju un prasot Saņēmējam 15 darba dienu laikā iesniegt jaunu ziņojumu.
                  Pieprasījumu iesniegt papildu informāciju vai jaunu ziņojumu Saņēmējam nosūta rakstiski.
                  Ja sākotnēji iesniegto gada ziņojumu noraida un pieprasa jaunu ziņojumu, to izskata saskaņā ar šajā pantā aprakstīto apstiprināšanas procedūru.

                     II.25. PANTS. LĒMUMS PAR GALĪGO FINANSĒJUMA SUMMU

                  II.25.1.   Gada ziņojuma ietekme

                  Eiropas Parlamenta lēmums, ar ko nosaka galīgo finansējuma summu, ir balstīts uz gada ziņojumu, kas apstiprināts saskaņā ar II.24. pantu. Ja Eiropas Parlaments ir galīgi noraidījis gada ziņojumu vai Saņēmējs līdz piemērojamajiem termiņiem nav iesniedzis nevienu gada ziņojumu, ar lēmumu par galīgo finansējuma summu nevar noteikt nekādas atmaksājamās izmaksas.
                  II.25.2.   Robežvērtība

                  Galīgā finansējuma summa nepārsniedz I.4. pantā noteikto summu, un tā nepārsniedz 95 % faktiski radušos attiecināmo izmaksu.
                  II.25.3.   Pārpalikuma pārnešana

                  Ja pēc N finanšu gada beigām Saņēmējs konstatē, ka ieņēmumi pārsniedz izdevumus, daļu šī pārpalikuma var pārnest uz N+1 finanšu gadu saskaņā ar Finanšu regulas 222. panta 7. punktu.
                  a)   Pārpalikuma definīcija

                  Finanšu gada N pārpalikums ir starpība starp kopējām attiecināmajām izmaksām un summu, ko veido:

                              i)

                              provizoriskā (maksimālā) finansējuma summa atbilstīgi I.4. pantam;

                              ii)

                              Saņēmēja paša resursi, kas paredzēti attiecināmajām izmaksām, ja iepriekš Saņēmējs neattiecināmās izmaksas ir sedzis tikai no pašu resursiem; un

                              iii)

                              visi pārpalikumi, kas pārnesti no N-1 finanšu gada.

                        Pārpalikums, ko var pārnest uz N+1 finanšu gadu, nepārsniedz 25 % no kopējiem iepriekš i) un ii) punktā minētajiem ieņēmumiem.
                  b)   Attiecināmo izmaksu uzkrājuma iegrāmatošana

                  Faktiski pārnesto summu iekļauj N finanšu gada slēguma bilancē kā uzkrājumu, kas paredzēts N+1 finanšu gada pirmajā ceturksnī radušos attiecināmo izmaksu segšanai. Šis uzkrājums ir uzskatāms par attiecināmajām izmaksām N finanšu gadā.
                  Turklāt starpposma norēķina pārskatā, kas jāveic vēlākais N+1 gada 31. martā, aprēķina līdz šim datumam faktiski radušās attiecināmās izmaksas. Uzkrājums nepārsniedz minētās izmaksas.
                  N+1 gadā uzkrājums tiek likvidēts un rada ieņēmumus, kurus izmanto, lai segtu attiecināmās izmaksas N+1 finanšu gada pirmajā ceturksnī.
                  II.25.4.   Lēmums par galīgo finansējuma summu

                  Eiropas Parlaments katru gadu pārbauda izdevumu atbilstību Regulas (ES, Euratom) Nr. 1141/2014, Finanšu regulas un nolīguma noteikumiem. Katru gadu tas lemj par galīgo finansējuma summu, kuru pienācīgi paziņo Saņēmējam.
                  N finanšu gada galīgā finansējuma summa tiek noteikta N+1 gadā.
                  Kad tiek noteikta galīgā finansējuma summa, notiek priekšfinansējuma noskaidrošana.
                  II.25.5.   Finansējuma atlikums

                  Ja izmaksātais priekšfinansējums pārsniedz galīgo finansējuma summu, Eiropas Parlaments atgūst nepamatoti izmaksāto priekšfinansējumu.
                  Ja galīgā finansējuma summa pārsniedz izmaksāto priekšfinansējumu, Eiropas Parlaments izmaksā atlikumu.
                  II.25.6.   Peļņa

                  a)   Definīcija

                  Pelņu definē saskaņā ar Finanšu regulas 192. panta 2. punktu.
                  b)   Rezervju uzkrāšana

                  Saskaņā ar Finanšu regulas 192. panta 2. punktu Saņēmējs var uzkrāt rezerves, izmantojot II.1. pantā definēto pašu resursu pārpalikumu.
                  Pārpalikumu, kas jāpārskaita uz rezerves kontu, attiecīgā gadījumā veido pašu resursi, kas pārsniedz to pašu resursu summu, kas nepieciešama, lai segtu 5 % no attiecināmajām izmaksām, kas faktiski radušās N finanšu gadā, un 5 % no izmaksām, kas iekļautas uzkrājumā, kurš jāpārnes uz N+1 finanšu gadu. Saņēmējam pirms tam jāsedz neattiecināmās izmaksas, izmantojot vienīgi savus pašu resursus.
                  Rezervei piešķirtais pārpalikums netiek ņemts vērā peļņas aprēķināšanā.
                  Rezervi izmanto tikai, lai segtu Saņēmēja darbības izmaksas.
                  c)   Atgūšana

                  Finansējums nedrīkst Saņēmējam radīt peļņu. Eiropas Parlamentam ir tiesības atgūt peļņas procentus atbilstīgi Savienības ieguldījumam attiecināmajās izmaksās saskaņā ar Finanšu regulas 192. panta 4. punktu.

                     II.26. PANTS. ATGŪŠANA

                  Ja Saņēmējam summas ir izmaksātas nepareizi vai ja saskaņā ar nolīguma, Regulas (ES, Euratom) Nr. 1141/2014 vai Finanšu regulas noteikumiem ir pamats piemērot atgūšanas procedūru, Saņēmējs vai Regulas (ES, Euratom) Nr. 1141/2014 30. panta 2. punktā minēta fiziskā persona atmaksā Eiropas Parlamentam attiecīgās summas atbilstīgi Eiropas Parlamenta noteiktajiem nosacījumiem un termiņiem.
                  II.26.1.   Kavējuma procenti

                  Ja Saņēmējs Eiropas Parlamenta noteiktajā termiņā nav veicis atmaksājumu, Eiropas Parlaments nokavētajam maksājumam piemēro kavējuma procentus atbilstīgi II.16. pantā noteiktajai likmei. Kavējuma procenti attiecas uz laiku, kas pagājis no dienas, kad bija noteikts maksājuma termiņš, līdz dienai, kad Eiropas Parlaments ir saņēmis visu tam pienākošos summu, šo dienu ieskaitot.
                  Jebkurš daļējs atmaksājums vispirms sedz soda naudu un kavējuma procentus un tikai pēc tam pamatsummu.
                  II.26.2.   Ieskaits

                  Ja noteiktajā termiņā atmaksājums nav veikts, Eiropas Parlaments tam pienākošās summas var atgūt, tās kompensējot ar jebkādām ar jebkuru citu pamatojumu Saņēmējam maksājamām summām saskaņā ar Finanšu regulas 101. pantu. Ārkārtējos apstākļos, ko pamato nepieciešamība aizsargāt Savienības finanšu intereses, Eiropas Parlaments var ar ieskaitu atgūt līdzekļus pirms paredzētā maksājuma datuma. Saņēmēja iepriekšēja piekrišana nav nepieciešama.
                  II.26.3.   Bankas pakalpojumu izmaksas

                  Izdevumus par bankas pakalpojumiem, kas radušies, Eiropas Parlamentam atgūstot tam pienākošās summas, sedz tikai Saņēmējs.

                     II.27. PANTS. FINANSIĀLĀ GARANTIJA

                  Ja Eiropas Parlaments pieprasa finansiālu garantiju saskaņā ar Finanšu regulas 153. pantu, ir jāievēro šādi nosacījumi:

                              a)

                              finansiālo garantiju sniedz banka vai atzīta finanšu iestāde, vai – ja to pieprasījis Saņēmējs un apstiprinājis Eiropas Parlaments, – trešā persona;

                              b)

                              garantijas devējs ir pirmā pieprasījuma garantijas devējs, un Eiropas Parlamentam nav vispirms jāvēršas ar prasījumu pie galvenā debitora (proti, attiecīgā Saņēmēja); un

                              c)

                              finansiālajai garantijai ir skaidri jāpaliek spēkā, līdz Eiropas Parlaments priekšfinansējumu ir ieskaitījis starpposma maksājumos vai atlikuma maksājumā; ja atlikuma maksāšana notiek atgūšanas veidā, finansiālajai garantijai jābūt spēkā, līdz parāds tiek uzskatīts par pilnībā dzēstu; un Eiropas Parlamentam garantijas summa ir jāatmaksā nākamajā mēnesī.

                     II.28. PANTS. KONTROLE

                  II.28.1.   Vispārīgi noteikumi

                  Ievērojot savu pilnvaru jomu un saskaņā ar Regulas (ES, Euratom) Nr. 1141/2014 V nodaļu, Eiropas Parlaments un Eiropas politisko partiju un Eiropas politisko fondu iestāde var jebkurā laikā īstenot savas attiecīgās kontroles pilnvaras, lai pārbaudītu, vai Saņēmējs pilnībā ievēro nolīgumā, Regulā (ES, Euratom) Nr. 1141/2014 un Finanšu regulā paredzētos pienākumus.
                  Saņēmējs pienācīgi sadarbojas ar kompetentajām iestādēm un sniedz tām visu vajadzīgo palīdzību to kontroles veikšanai.
                  Eiropas Parlaments un Eiropas politisko partiju un Eiropas politisko fondu iestāde kontroles uzdevumu var deleģēt ārējām struktūrām, kuras ir pienācīgi pilnvarotas rīkoties to vārdā (“pilnvarotās struktūras”).
                  II.28.2.   Pienākums glabāt dokumentus

                  Kā noteikts II.7. pantā, Saņēmējs atbilstošā datu nesējā glabā visus dokumentu oriģinālus, jo īpaši grāmatvedības un nodokļu uzskaiti, tostarp digitalizētus oriģinālus, ja tie atļauti saskaņā ar attiecīgajiem valstu tiesību aktiem un tajos paredzētajiem nosacījumiem.
                  II.28.3.   Pienākums sniegt dokumentus un/vai informāciju

                  Saņēmējs sniedz visus dokumentus un/vai informāciju, tostarp informāciju elektroniskā formātā, ko pieprasa Eiropas Parlaments, Eiropas politisko partiju un Eiropas politisko fondu iestāde vai pilnvarotā struktūra (“kompetentā iestāde”).
                  Visus Saņēmēja sniegtos dokumentus vai informāciju apstrādā saskaņā ar II.6. pantu.
                  II.28.4.   Apmeklējumi uz vietas

                  Kompetentā iestāde Saņēmēja telpās var veikt apmeklējumus uz vietas. Šajā nolūkā tā var rakstiski pieprasīt Saņēmējam veikt attiecīgus pasākumus šādam apmeklējumam atbilstīgā laikposmā, ko nosaka kompetentā iestāde.
                  Apmeklējumā uz vietas Saņēmējs ļauj kompetentajai iestādei piekļūt objektiem un telpām, kurās darbība tiek vai ir tikusi veikta, un visai nepieciešamajai informācijai, tostarp informācijai elektroniskā veidā.
                  Saņēmējs nodrošina, ka informācija ir viegli pieejama brīdī, kad notiek pārbaude uz vietas, un pieprasītā informācija tiek nodota atbilstošā formātā.
                  II.28.5.   Pretrunu revīzijas procedūra

                  Pamatojoties uz kontroles procedūrā izdarītajiem konstatējumiem, Eiropas Parlaments sagatavo provizorisku revīzijas ziņojumu, kuru nosūta Saņēmējam. Saņēmējs var iesniegt apsvērumus 30 kalendāro dienu laikā no provizoriskā revīzijas ziņojuma saņemšanas dienas.
                  Pamatojoties uz provizoriskajā revīzijas ziņojumā ietvertajiem konstatējumiem un iespējamajiem Saņēmēja apsvērumiem, Eiropas Parlaments galīgā revīzijas ziņojumā nosaka savus galīgos revīzijas konstatējumus. Galīgo revīzijas ziņojumu nosūta Saņēmējam 60 kalendāro dienu laikā no dienas, kad beidzies termiņš, kas noteikts apsvērumu iesniegšanai par pagaidu revīzijas ziņojumu.
                  II.28.6.   Revīzijas konstatējumu sekas

                  Neskarot Parlamenta tiesības veikt pasākumus saskaņā ar II.12. līdz II.14. pantu, Eiropas Parlaments galīgos revīzijas konstatējumus pienācīgi ņem vērā saistībā ar galīgās finansējuma summas noteikšanu.
                  Par iespējamas krāpšanas vai piemērojamo noteikumu smagu pārkāpumu gadījumiem, kas atklājušies revīzijas galīgajos konstatējumos, tiek paziņots kompetentajām valsts vai Savienības iestādēm turpmākai rīcībai.
                  Eiropas Parlaments var ar atpakaļejošu spēku pielāgot lēmumu par galīgo finansējuma summu, pamatojoties uz revīzijas galīgajiem konstatējumiem.
                  II.28.7.
                        OLAF kontroles tiesības

                  Eiropas Birojs krāpšanas apkarošanai (OLAF) īsteno savas kontroles tiesības attiecībā uz Saņēmēju saskaņā ar piemērojamajiem noteikumiem un jo īpaši Padomes Regulu (Euratom, EK) Nr. 2185/96 (6), Eiropas Parlamenta un Padomes Regulu (ES, Euratom) Nr. 883/2013 (7) un Regulas (ES, Euratom) Nr. 1141/2014 24. panta 4. punktu un 25. panta 7. punktu.
                  Saņēmējs pienācīgi sadarbojas ar OLAF un sniedz tam visu vajadzīgo palīdzību tā kontroles veikšanai.
                  Eiropas Parlaments var jebkurā laikā ar atpakaļejošu spēku pielāgot lēmumu par galīgo finansējuma summu, pamatojoties uz konstatējumiem, kas saņemti no Eiropas Biroja krāpšanas apkarošanai (OLAF) saskaņā ar Regulas (ES, Euratom) Nr. 1141/2014 25. panta 7. punktu. Pirms Eiropas Parlaments pieņem lēmumu ar atpakaļejošu spēku pielāgot lēmumu par galīgo finansējuma summu, Saņēmējs tiek pienācīgi informēts par attiecīgajiem konstatējumiem un Parlamenta nodomu pieņemt lēmumu par galīgo finansējuma summu un tam ir iespēja iesniegt savus apsvērumus.
                  II.28.8.   Eiropas Revīzijas palātas kontroles tiesības

                  Eiropas Revīzijas palāta īsteno savas kontroles tiesības saskaņā ar piemērojamajiem noteikumiem un jo īpaši Finanšu regulas 129. pantu un Regulas (ES, Euratom) Nr. 1141/2014 25. panta 6. punktu. Piemēro II.28.3. un II.28.4. pantu.
                  Saņēmējs pienācīgi sadarbojas ar Revīzijas palātu un sniedz tai visu vajadzīgo palīdzību tās kontroles veikšanai.
                  II.28.9.   Nolīguma II.28. panta 1.–4. punktā paredzēto pienākumu neievērošana

                  Ja Saņēmējs neievēro II.28. panta 1. līdz 4. punktā paredzētos pienākumus, Eiropas Parlaments var uzskatīt, ka jebkuras izmaksas, kuras Saņēmējs ir nepietiekami pamatojis, ir neattiecināmas.

                     PARAKSTI,

                        Saņēmēja vārdā:
                        [vārds/uzvārds/amats]
                        [paraksts]
                        [vieta] [datums]

                        Eiropas Parlamenta vārdā:
                        [vārds/uzvārds]
                        [paraksts]
                        [vieta] [datums]

                        Dublikāts angļu valodā.

                  1. pielikums

                     PAREDZAMAIS BUDŽETS

                                 Izmaksas

                              Attiecināmās izmaksas

                              Budžets

                              Faktiski

                                 A.1. Personāla izmaksas

                                          1.

                                          Algas

                                          2.

                                          Iemaksas

                                          3.

                                          Profesionālā apmācība

                                          4.

                                          Darbinieku komandējumu izdevumi

                                          5.

                                          Citas personāla izmaksas

                                 A.2. Infrastruktūras un darbības izmaksas

                                          1.

                                          Īre, komunālie maksājumi un uzturēšanas izmaksas

                                          2.

                                          Izmaksas par iekārtu uzstādīšanu, darbību un uzturēšanu

                                          3.

                                          Kustamā un nekustamā īpašuma amortizācijas izdevumi

                                          4.

                                          Kancelejas preces un biroja piederumi

                                          5.

                                          Pasts un telekomunikācijas

                                          6.

                                          Izmaksas par drukāšanu, tulkošanu un pārpublicēšanu

                                          7.

                                          Citas infrastruktūras izmaksas

                                 A.3. Administratīvās izmaksas

                                          1.

                                          Izmaksas par dokumentāciju (avīzes, preses aģentūras, datubāzes)

                                          2.

                                          Izmaksas par pētījumiem un zinātnisko izpēti

                                          3.

                                          Juridiskās izmaksas

                                          4.

                                          Grāmatvedības un revīzijas izmaksas

                                          5.

                                          Dažādas administratīvās izmaksas

                                          6.

                                          Atbalsts trešām personām

                                 A.4. Sanāksmju un reprezentācijas izmaksas

                                          1.

                                          Sanāksmju izmaksas

                                          2.

                                          Piedalīšanās semināros un konferencēs

                                          3.

                                          Reprezentācijas izmaksas

                                          4.

                                          Izmaksas saistībā ar ielūgumiem

                                          5.

                                          Citas ar sanāksmēm saistītas izmaksas

                                 A.5. Informēšanas un publicitātes izmaksas

                                          1.

                                          Izmaksas par publikācijām

                                          2.

                                          Tīmekļa vietņu izveidošana un uzturēšana

                                          3.

                                          Reklāmas izmaksas

                                          4.

                                          Komunikācijas materiāli (reklāmas suvenīri)

                                          5.

                                          Semināri un izstādes

                                          6.

                                          Citas ar informēšanu saistītas izmaksas

                                 A.6. Piešķīrums uzkrājumam, kas paredzēts, lai segtu attiecināmās izmaksas N+1 finanšu gada pirmajā ceturksnī.

                              A. KOPĒJĀS ATTIECINĀMĀS IZMAKSAS

                                 Neattiecināmās izmaksas

                                          1.

                                          Piešķīrumi citiem uzkrājumiem

                                          2.

                                          Finansiālas izmaksas

                                          3.

                                          Zaudējumi valūtas maiņas rezultātā

                                          4.

                                          Šaubīgi trešo personu parādi

                                          5.

                                          Citi (precizēt)

                                          6.

                                          Ieguldījumi natūrā

                              B. KOPĒJĀS NEATTIECINĀMĀS IZMAKSAS

                              C. KOPĒJĀS IZMAKSAS

                                 Ieņēmumi

                              Budžets

                              Faktiski

                              D.1. Tā uzkrājuma likvidācija, kas paredzēts N finanšu gada pirmajā ceturksnī radušos attiecināmo izmaksu segšanai

                              neattiecas

                              D.2. Eiropas Parlamenta finansējums, kas piešķirts N gadam

                              D.3. Biedru iemaksas

                                          3.1.

                                          no dalīborganizācijām

                                          3.2.

                                          no individuālajiem biedriem

                              D.4. Ziedojumi

                              D.5. Citi pašu resursi

                              (norādīt)

                              D.6. Procenti par priekšfinansējumu

                              D.7. Ieguldījumi natūrā

                              D. IEŅĒMUMI KOPĀ

                              E. peļņa/zaudējumi (D-C)

                              F. Pašu resursu piešķīrums rezerves kontam

                              G. Peļņa/zaudējumi, lai pārbaudītu atbilstību bezpeļņas noteikumam (E-F)

                     Piezīme: struktūra ir tikai aptuvena. Paredzamā budžeta saistošā struktūra tiek publicēta katru gadu kopā ar uzaicinājumu iesniegt priekšlikumus.

                  2. pielikums
                  DARBA PROGRAMMA
                  [jāiesniedz par katru finansējuma pieteikumu]

               (1)  OV L 193, 30.7.2018., 1. lpp.

               (2)  OV L 317, 4.11.2014., 1. lpp.

               (3)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).

               (4)  Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).

               (5)  Eiropas Parlamenta un Padomes Regula (EK) Nr. 1606/2002 (2002. gada 19. jūlijs) par starptautisko grāmatvedības standartu piemērošanu (OV L 243, 11.9.2002., 1. lpp.).

               (6)  Padomes Regula (Euratom, EK) Nr. 2185/96 (1996. gada 11. novembris) par pārbaudēm un apskatēm uz vietas, ko Komisija veic, lai aizsargātu Eiropas Kopienu finanšu intereses pret krāpšanu un citām nelikumībām (OV L 292, 15.11.1996., 2. lpp.).

               (7)  Eiropas Parlamenta un Padomes Regula (ES, Euratom) Nr. 883/2013 (2013. gada 11. septembris) par izmeklēšanu, ko veic Eiropas Birojs krāpšanas apkarošanai (OLAF), un ar ko atceļ Eiropas Parlamenta un Padomes Regulu (EK) Nr. 1073/1999 un Padomes Regulu (Euratom) Nr. 1074/1999 (OV L 248, 18.9.2013., 1. lpp.).